«Sistema mistoak aukera emango luke pentsio minimoak handitzeko»

Jasangarritasun faktorearen defendatzaile sutsua da katedraduna: «Ez da bidezkoa zuk erretiroa hartzen duzunean nik baino gehiago jasotzea, gazteagoa zarelako eta bizi itxaropen handiagoa izango duzulako».

Ez zaio gustatzen alarma sozialik sortzerik pentsioen inguruan. Alabaina, Mercedes Ayuso Gutierrezek (San Leonardo de Yague, Espainia, 1970) dozena batetik gora arrisku aletu zituen atzo, Donostiako Miramar jauregian egindako hitzaldian: arrisku demografikoarena, bizi itxaropenarena, dependentziarena, familia egituren aldaketarena, ordezkatze tasarena, inflazioarena, zergena, likideziarena, inbertsioarena...

Bartzelonako UB unibertsitateko Ekonomia katedradunak dio bere asmoa ez dela inor beldurtzea, errealismoa sustatzea baizik, «zifretan oinarritutakoa».

Gutxien-gutxienez, kezka sortzen du zuk azaldutako arriskuen diagnostikoak.

Ez da alarmarik sortu behar. Nagusien beldurra da pentsiorik gabe geratzea. Baina pentsio publikoak ez dira desagertuko; ez dago hori onartuko duen gobernurik.

Baina pentsio duinak egongo dira?

Hortxe hasten da eztabaida. Pentsio sistemaz hitz egiten duzunean, lau kontzeptuz hitz egiten da: jasangarritasuna, nahikotasuna, ekitatea eta efizientzia. Horietako bakoitza nahikoa izan daiteke sistema egituratzeko. Ideala da lau arazoak konpontzea, baina ez da erraza. 2013ko erreformak, batez ere, sistemaren jasangarritasuna zeukan helburu.

Pentsioetarako diru sarrerak eta pentsioen gastua orekatzea.

Erraza da azaltzea: gastu handia badaukat, eta diru sarrerak ez badira handitzen, zer gertatzen da sistemarekin?

Defizitarioa dela.

Eta pentsioak txikitu egiten direla. Gastua txikitzeko pentsioak murrizten dira.

Jasangarritasun faktoreak gehiago murriztuko ditu. PPren gobernuak deitutako adituen batzordean egon zinen jasangarritasun faktorea definitzen.

Belaunaldien arteko ekitatea bilatzen du. Demagun zuk eta nik urte kopuru bera lan egiten dugula, baina ni hamar urte zaharragoa naiz. Zuk erretiroa hartzen duzunean, nik baino bizi itxaropen handiagoa izango duzu.

Beraz, zenbat eta bizi itxaropen handiagoa, orduan eta pentsio txikiagoa?

Hori da. Urte kopuru bera lan egin badugu, ez da bidezkoa zuk erretiroa hartzen duzunean nik baino gehiago jasotzea.

Eta bidezkoa da, AFIk aurreikusi legez, pentsioak 2045ean orain baino %15 txikiagoak izatea jasangarritasun faktoreagatik?

Lau kontzeptuena errepikatuko dut: oso zaila da erantzun global bat ematea. Nahi baduzu justizia, nahi baduzu nahikotasuna... Den-dena nahi baduzu, ederra da: diru sarrerak badauzkazu, ba, primeran. Baina arazoa da hauxe dela daukagun egoera ekonomikoa.

Pentsio sistemaren gastua txikitzeari baino gehiago, diru sarrerak handitzeari begiratu behar genioke, ez duzu uste?

Aztertu beharko lirateke beste sistema mota batzuk, kotizazio-pentsio harremanetik harago. Baina hori egiturazko aldaketa bat litzateke, epe ertain-luzerakoa.

Pedro Sanchezek aipatu zuen aukera bankuei zerga bat jartzea pentsioak ordaintzeko. Ideia ona iruditzen zaizu?

Kotizazio gabeko pentsioak, esate baterako, estatuko aurrekontuekin pagatzen dira, eta ez kotizazioekin. Nik uste dut zerga sistemak lagundu dezakeela kotizazioetan oinarritutako sistema, baina uste dut ez dela soluzioa izan behar.

Zergatik ez?

Batetik, arriskua dagoelako pentsioak pagatzeko adina diru ez biltzeko; bestetik, bankaren edo teknologiken gaineko zerga batek eragina izan dezakeelako ekonomian. Ezin da pentsioez hitz egin biztanleria aktiboa kontuan izan gabe; izan ere, biztanleria aktiboak pagatzen ditu pentsioak.

Hain zuzen, Gipuzkoan, %7,7 da langabezia tasa, baina, hein batean, prekaritatearen bizkar: soldatapekoen %31 aldi baterakoak dira. Lan merkatua gakoa da pentsioak bermatzeko.

Erabat ados. Engranaje bat da: pentsioetan ari gara zentratzen, baina uste dut lan merkatuaz ere asko eztabaidatu behar dela. Aztertu behar da prekaritatea, gazteak nola ari diren sartzen lan merkatuan... Azken batean, horiek pagatzen dute pentsio sistema: pentsio sistemaren muina sistema produktiboan dago.

BGAE borondatezko gizarte aurreikuspeneko erakundeak erabiltzearen aldekoa zara.

Sistema mistoak ere banaketa sistemak dira, mundu guztiak ez baitauka aurrezteko gaitasunik. Sistema mistoan denek izango luke bermatua pentsio duin bat.

Zenbatekoa da pentsio duina?

Eztabaida zaila da. Sistema mistoak bi oinarri ditu: batetik, bermatuta legoke pentsio publiko minimoa; eta, bestetik, BGAEen adarra ere estatuak arautuko luke, eta esfortzua langileak eta enpresariak egingo lukete.

Sistema mistoak ez du arrakalarik sortzen langile aberatsen eta pobreen artean?

Ez luke zertan hain esajeratua izan. Bakoitzak bere soldataren arabera aurreztuko luke, eta soldata ezberdintasunak beti egongo dira. Ez dut uste sistema mistoa txarra litzatekeenik, ondo diseinatzen bada eta ondo kudeatzen bada.

Pentsiodunek 1.080 euroko gutxieneko pentsioa eskatzen dute. Zer deritzozu?

Sistema misto bat izanez gero, aukera gehiago dago pentsio publiko minimoa handitzeko. Zergatik? Gastuaren pisu guztia ez daukalako estatuak, badauzka sistema produktiboak ere: horrek maniobra tartea ematen dio estatuari. Eta inportantea da pentsio minimoak handitzea: nire ustez, pentsioen igoerak bermatu behar badira, batez ere minimoenak bermatu behar dira. Pentsio minimoek pertsonaren bizimodua bermatu behar dute.


Neymar: 'Brasilen falta ugari egiten zizkidaten, ohituta nago'

Brasildarrak adierazi duenez, txikitatik izandago ametsa bizitzen ari da: "Buelta eman eta Messi, Xavi, Iniesta eta Puyol ikusten ditut. Pozaren pozez nago", onartu du aurrelariak.

Neymar Da Silva Bartzelonako aurrelariak esan du "joko gogorrera" ohituta dagoela. Bere hitzetan, Brasilen jokatzen zuenean, Bartzelonarekin debuta egin zuenean baino "falta gehiago" egiten zizkioten.

Neymarren prentsaurrekoak ikusmin handia sortu du kazetarien artean. Itzultzailearen laguntzarekin, oso zoriontsua dela adierazi du Neymarrek, bere amtesa betetzen ari dela eta klub berrian aurkitu duen guztiak aurreikusitakoa gainditzen duela.

Brasildarrak adierazi duenez, txikitan zuen ametsa gauzatzen ari da: "Buelta eman eta Messi, Xavi, Iniesta eta Puyol ikusten ditut. Pozaren pozez nago", onartu du aurrelariak.

Horrez gain, Messirekin harreman "zoragarria" duela ziurtatu du: "Egunero hitz egiten dugu. Ziur naiz gure artean ez dela arazorik egongo. Munudko jokalaririk onena da, errespetu handia diot eta berari laguntzeko nago hemen".

Azkenik, eta golak ere xelebrean ospatzeko duen ohiturari dagokionez, Bartzelonarekin sartu dituen golak nola ospatu ez duela oraindik erabaki esan du.


Metropoli Forala 2015-04-30

Bihar, ostirala, Maiatzaren Lehena, langileen nazioarteko eguna. Jai eguna da baina gaude egoera ekonomikoari eta lan baldintzei erreparatuta ez dagoela ospakizunetarako arrazoi handirik. Lau lagun izan dira gure artean langabeziaz, prekarietateaz eta sindikalgintzaren etorkizunaz solasean. LAB sindikatuko eledun Igor Arroio, ELAko arduradun Mitxel Lakuntza, STEILAS sindikatuko buru Amaia Zubieta eta ESKtik Iratxe Alvarez koordinatzailea. Etxebizitzaren arazo larriari aurre egiteko asmoz, Iruñeko gazte talde bat Zangozako eskualdean dagoen Gardalain herrira joan zen bizitzera duela bost urte. Hustuta eta utzita zegoen herria. Mantso bada ere, altxatzen eta berritzen ari dira eraikuntzak. Haien esperientzia azaldu digute Beñat Sorly eta Joseba Fernandez gazteek. Apirilak 30, sabotajearen eguna da. REAS sareko kide eta Landare Elkarteko kudeatzaile David Garnatxorekin desobedientziaz eta sabotajeaz aritu gara.


2008-09 ikasturtea inauguratuko du UNEDek egubakoitzean

Bergarako udaletxeko areto nagusian egingo duten ekitaldian parte hartuko dute, Gipuzkoako Diputatu nagusi Markel Olano; UNED-Bergarako zuzendari Juan Jose Alvarez, eta idazkari Vicente Huizi; Bergarako alkate Agurne Barruso; Euskaltzaindiako presidente Andres Urrutia; eta Eusko Jaurlaritzako Unibertsitate eta Ikerketa sailburuorde Ibone Amezaga. Andres Urrutia, Euskaltzaindiako presidenteak egingo du irekieta hitzaldia. Ekitaldiaren barruan, 2007-08 ikasturtean lizentziatura lortu zuten ikasleei diplomak banatuko dizkiete.


Fukushimak itzalitako zentrala

Japonian martxan zegoen azken erreaktore nuklearra geldiaraziko du gaur gobernuak

Energia nuklearrik gabe geldituko da gaur Japonia, martxan dagoen azken erreaktore nuklearra itzaltzen dutenean: Tomari-3 da hori, eta Hokkaido uhartean dago, iparraldean. Itzalaldi nuklearraren erabakia behin-behinekoa da, edo horrela izatea nahi du gobernuak, iazko Fukushimako hondamendiaren ondotik segurtasun probak egiteko itzali baitituzte herrialdeko 54 erreaktoreak. Proba gainditu dutenak berriz martxan paratzeko asmoa du gobernuak, baina helburu horretarako traba bat agertu zaio: eskualdeetako administrazioak eta udalak. Izan ere, Fukushimako hondamendiaren ondotik, energia nuklearren aurkako kontzientzia —eta beldurra— anitz hazi da Japonian.

Herrialdearen parte gehienean uda beroa eta hezea izan ohi da; horregatik, argindarraren kontsumoa igo egiten da. Gobernuak dioenez, erreaktore nuklearren bat martxan paratu ezean argindar mozketak egin beharko dituzte. Hori argudiatu du gobernuak Oiko bi erreaktore lehenbailehen martxan paratu nahi dituelako, Chubu eskualdean —erdialdeko Honshu uhartearen erdian—. NISA Industria eta Nuklearren Segurtasunerako Agentziaren arabera, Oiko erreaktoreek ongi gainditu zituzten estres probak. Inguruko agintariak, ordea, ez ditu konbentzitu argudio horrek. Horien artean nabarmendu dira Kyotoko prefekturako gobernadorea eta Osakako alkatea —Kyoto eta Osaka Chubu eskualdetik hegoaldera daude—. Legearen arabera, erreaktoreak martxan paratzeko gobernuak ez du tokiko agintarien baimena behar, baina Yoshihiko Noda lehen ministroak agindu du haien oniritzia kortzen saiatuko dela erabakiak hartu baino lehen. Kyodo agentziak iragan astean argitaratutako inkesta baten arabera, inoizko babes txikiena du Nodak —hilabetean %32tik %26ra jaitsi da—, eta nuklearren auzian hautsak harrotu ditzakeen erabaki batek ez lioke mesederik eginen.

Kyoto eta Osaka, gogor

NISAko ordezkariak martxoan elkartu ziren Keiji Yamada Kyotoko gobernadorearekin, Oiko zentralari egindako proben berri emateko. Yamadak ez zituen haien argudioak onartu. Bi hilabete geroago, ez du aldatu jarrera. NISAko goi ordezkari Tetsuya Yamamoto Kyoton egon da aste honetan, baina hango ordezkariek berriz ere ezezkoa eman diote. Funtzionario batek hedabideei erran dienez, gobernu zentralaren posizioa «bateraezina» da bertako herritarren eskaerekin.

Toru Hashimoto Osakako alkatea ere Oiko erreaktoreak martxan paratzearen aurka dago. Joan den astean elkartu zen gobernuko bozeramaile Osamu Fujimurarekin, eta proposamen zerrenda bat eman zion. Horien artean, garrantzi berezia du nuklearren auzian tokiko administrazioei erabakitzeko eskubidea onartzeak; bertzeak bertze, zentral batetik ehun kilometroko eremuan dauden udalek enpresekin «segurtasun hitzarmenak» egiteko eskumena aldarrikatu du Hashimotok. Osakaren kasuan, udala Oiko zentralean jarduten duen enpresako akzioduna da —Kansai Electric Power—, eta alkateak jakinarazi du hurrengo batzarrean konpainiak fisio nuklearraren negozioa utz dezala proposatuko duela.

Tokiko agintarien jarreraren oinarrian herritarren nahia dago, eta horien gibelean Fukushimako hondamendiak eragindako beldurra. Horregatik, lobby nuklearraren presioa eduki arren, gobernuak ez du itsu-itsuan pausorik eman nahi. Adibidez, joan den hilaren bukaeran NISAk lau zentrali eskatu zien lurrikara batek eragin liezazkieken kalteen inguruko ikerketak berritzeko, agentziaren arabera instalazio horien eremuetan jarduera sismikoa gehitu egin baita iazko martxoko lurrikara handiaren ondotik. Zentral horien artean dago Tomarikoa, gaur geldituko duten azken erreaktorea duena.

Europako oihartzuna

Fukushimako hondamendiak nuklearren inguruko eztabaida berpiztu zuen Europan. Hura gertatu ondotik, EBko estatuek erreaktore nuklearrei segurtasun probak egiteko agindu zioten ENSREG Europako Segurtasun Nuklearrerako Arautzaileen Taldeari. Joan den astean argitaratu zuen txostena, eta, horren arabera, EBko zentralak «seguruak» diren arren hondamendi naturalei eusteko baliabideetan «hobetzeko beharra» dute.

Greenpeace eta Global 2000 talde ekologistek gogor kritikatu dute txostena. Hamazazpi estatuk euren egoeraren inguruan egindako ikerketetan oinarritu du berea ENSREGek. EBko 147 erreaktoretatik 38 hartu ditu bere gain. Greenpeaceren arabera, ikerketak balioa galtzen du, ez dutelako estatu guztiek konpromiso bera erakutsi. Global 2000ko kide Reinhard Uhrigen iritziz, berriz, «txantxetako» txosten horrek ez du lagunduko «zentral nuklear arriskutsu bakar bat ere ixten».


Baserriko produktuak, bertatik bertara, zapatuan Seberren

Hileko hirugarren zapatua izanda, zapatuan, 09:30ean hasi eta 14:00ak arte baserritik kalera ekarriko dituzte baserritarrek bertan ekoiztutako produktuak. Oraingo honetan, 11 baserritar elkartuko dira Seber Altube plazan. Horietatik sei etxekoak, Arrasatekoak: Ikutixoko, Etxebarriko, Enuzketa Aldeko eta Mietzako barazkiak izango dira; Askasibarko barazki ekologikoak ere bai eta Bidasoroko barazkiak eta gazta.

Kanpoko gonbidatuen artean, berriz, Tolosatik ahuntz-gazta ekarriko dute, Zarauztik landare ekologikoak eta gertuagotik, gure ibarretik alegia, Bergaratik fruta eta baso-landareak eta Aretxabaletatik haragi ekologikoa.

Hurrengoa, martxoaren 19an

Bestalde, ohi moduan, 13:30ak inguruan baserriko produktuz osatutako otarra zozketatuko dute azokan parte hartzen dutenen artean. Egunean bertan entregatuko diote otarra. Baserritarren azokarako hurrengo hitzordua martxoaren 19an izango da.


Stop feminizidioa! Erailketa bat bera gehiago ere ez!

Berdintasun Foroak eta Udalak deituta, Emakumeen Nazioarteko Eguna gogoratzeko kontzentrazioa egin da gaur arratsaldean Saregileen plazan (Alondegi aurrean). Aurtengoak, gainera, zentzu handiagoa izan du atzo bertan jakin zelako indarkeria matxistaren kasu bat gertatu zela Zumaian.

Berdintasuna feminismotik eraiki lema zeraman pankarta baten atzean jarri dira bertaratu direnak. Isilune baten ondoren, Berdintasun Foroko kide batek ohar bat irakurri du. Erailketa bat bera ere gehiago ez izatea eskatu du: "Egunero egunero erailtzen dituzte emakumeak, edota haurtxoei labankadak ematen dizkiete, euren amei min emateko. 2017 honetan, 20 emakume erailiak izan dira Estatu Espainiarrean, milaka emakume eraili urtero-urtero mundu mailan". Txalo artean amaitu da ekitaldia.


Juanikorena azkarrena, Treparriscos martxan

Ekainaren 20an, Sabiñanigon, Quebrantahuesos eta Treparriscos txirrindulari martxak izan ziren eta bertan, Treparriscos martxan, Hernaniko BIORACER JOCC taldeko Alexander Juanikorena izan zen garaile. Martxa honetan, ia bi mila txirrindularik hartu zuten parte.


Juan Carlos Ayalak Eusko Alkartasunako zinegotzi izaten segituko du

Independiente gisara segitzeko asmoz idatzia aurkeztua zuen

Juan Carlos Ayalak EAko zinegotzi izateari uzteko eta independiente gisara segitzeko eskaria aurkeztua zuen Herriko Etxean. Honela, Udal Gobernu Batzordea gehiengorik gabe geldituko litzateke. Irailaren 24ko udal batzarreko gai-ordenean sartua zegoen Ayalaren eskari hori, baina azken orduan erabakian gibelera egin eta Eusko Alkartasunako zinegotzi bezala segituko duela jakinarazi zuen pleno horretan.

Ayalaren hasierako asmoa komunikabideetara ailegatu zen eta horrek zer erran ugari ere sortua zuen. Izan ere, Udal Gobernu Batzordea gehiengorik gabe geldituko litzateke. Juan Carlos Ayalak prentsari adierazitakoaren arabera, EAko taldearekin ezadostasunak zituen. Halere, irailaren 24ko plenoan aipatu zuenez, «Lesakako bertze udal taldeekin zituen arazoak» izan ziren errenuntzia aurkezteko arrazoia, baina herriko nahiz Nafarroako EAren babesa jaso du Herriko Etxean lanean segitzeko eta ardura horri eutsiko dio.


Bakebidean aurrera nola egin adostea proposatuko du Lopezek

EAJk hauteskundeak aurreratzeko eskatu dio, konponbidea izango bada "guztiek ordezkatuta egon behar dutelako".


Juaristi: 'Europar Batasunak bake-prozesuari lagun diezaioke'

Nolanahi ere, konponbidearen gakoa "hemen" dagoela azpimarratu du Europako hauteskundeetarako EH Bilduren hautagaiak.

Josu Juaristik esan du Europak Euskal Herriko "bake-prozesuan lagun" dezakeela, baina "konponbidearen gakoa hemen" dagoela.

"Europako Parlamentuak Euskal Herriko bake-prozesuari ekarpenak egin diezazkio, Ipar Irlandan egin zuen bezala, eta euskal gatazkaren konponbidea Europako agendan sartzea ahalbidetu dezake", azaldu du Europako hauteskundeetarako EH Bilduren hautagaiak Radio Euskadin egindako elkarrizketa batean.

"Baina argi dago Europako Parlamentuak ez digula herrialde baten estatusa emango", erantsi du.

Bestalde, Juaristik adierazi du ona izango litzatekeela ERCk hauteskundeetara EH Bildurekin eta BNGrekin batera aurkeztea erabaki izan balu, "gure herrien eskubidean batera defendatzeko".

Hala ere, EH Bilduren eta ERCren arteko harremanak "oso onak" direla esan du, eta hauteskundeetara elkarrekin joateko arrazoiak, datorren azarorako Katalunian deitutako galdeketan oinarritzen direla argitu du.


Deportivoren kontra aise galdu du Eibarrek, hutsak pilatuta bigarren zatian


Gau Beltzeko zita hirukoitza, gaurtik

Ostegunera bitarte, Gau Beltzarekin lotutako ekintzak izango dira Gaztelekuan. Gaur, maskarak, dekorazioa eta bideoak.

EGun bereziak izango dira datozenak, Hernaniko Gaztelekuan. Izan ere, gaur hasi eta ostegunera bitarte, zita hirukoitza jarri dute, Gau Beltzari eskainitako ekintzekin.

Ostegunean izango da Gau Beltza edo Halloween gaua, eta horri begira prestatuko dira, gazteak. Gaur arratsaldean, maskarak eta dekorazioa landuko dituzte, eta Gau Beltzeko bideoak ikusi.

Gau Beltzerako prestatzen jarraituko dute, bihar ere. Eta zehazki, egingo dituzte gaiarekin girotutako galletak, eta prestatuko dituzte mozorroak eta makillajea.

Eta azkenik, ostegunean, Gau Beltzaren egunean, pelikula ikusiko dute, eta photocalla jarriko dute, mozorroekin argazkiak ateratzeko.


“Mendian ibiltzeaz gain, hurbileko euskal kultura ezagutzeko aukera dugu gida honi esker”

Duela bi urte [i]Montes de Donosti[/i] gida idatzi zuen eta bertan, Gipuzkoako hiriburuko mendietako ibilbideak aurkezten zituen Jesus M. Perezek. Oraingoan, Donostia eta Baiona elkartzen dituen ibilbide berezia proposatzen digu. Izan ere, biribil forma duen ibilbidea aurkezten baitu [i]Trekking Donostia-Baiona[/i] liburuan, 12 etapatan zatitua eta kultura ere uztartzen duena. Durangoko azokan [i]Sua[/i] argitaletxearen erakuslekuan aurkituko duzue, egilearen aburuz “familientzat edo mendian hasi berriak direnentzat” aproposa den gida hau.

Nola sortzen da Trekking Donostia-Baiona gida egiteko ideia?

Iazko abuztuan, nire familiarekin 18 egunez ibili nintzen Himalayan, Annapurnako trekking-a egiten. Hango parajeetan, munduko ederrenetarikoetan otu zitzaidan ideia.

Mendizaleak askotan, gure lurraldetik kanpo egiteko joera dugu, gure inguruaz ahaztuz. Hemen hiri ederrak ditugu, Donostia esate baterako. Hiri ezin politagoa, erakargarria oso, itsasoa eta mendietaz inguratuta. Baiona ere zoragarria da, eta hemen ondoan dugu. Beraz, erreferentziazko bi herrialde nituen. Buruari eragin eta herrialde hauek batzeko asmoarekin ibilbidean pentsatu beharra zegoen.

Zergatik aukeratu duzue ibilbide zirkularra?

Hasieratik aurreikusita zegoen ibilbidea biribila izango zela, baina Donostia-Baiona.

Ezagunak nituen bide ezberdinak elkartu, Santiagoako Bidea, GR-121 Gipuzkoari buelta ematen dion bidea, GR-11 Kantauri Itsasoa eta Mediterraneo Itsasoa elkartzen duten bideak eta Donostiatik Baionara bidean, perimetrotik zihoan bide erakargarria zegoela aurkitu nuen eta Eurohiriaren eremua zela ere.

Orduan, Aldundiarekin harremanetan jarri eta haiek bulegoetan landutakoa praktikan jartzeko aukera zegoela ikusi zuten.

Honetaz gain, Zarautz, Aia ere EuroHiriaren barruan sartzen zirela esan zidaten. Era honetara, ibilbidea hobetzen zihoan eta interesgarriagoa bihurtu zen, Pagoeta parke naturaletatik igarotzeko aukera zegoen.

Normalean Donostia-Baiona ibilbidea zuzen eta kostaldetik egin da...

Bai, bi hiriak kostaldetik elkartuta daude. Baina hasieratik argi neukan garatzen ari nintzen ibilbidean kosta izango zela bueltako bidea.

Gainera, nik mendi historikoak igaro nahi nituen, hala nola, Adarra, Larrun, Andatza, Bianditz... Eta, era berean, iparraldeko zonalde historiko eta ezezagunak, Sara, Senpere edo Espeleta.

Zer aurki dezakegu gida honetan?

Etapa bakoitzeko mapa, ibilbideko deskripzio zabala eta datu nagusiak. Etaparen perfila ere aurki daiteke.

Honetaz gain, etapa bakoitzaren hasiera eta amaiera herrigune edota hirigune batean hasi nahi izan ditut. Ostatua, garraio publikoa dituzten herriak dira.

Era honetara, ibilbideak 250 kilometro ditu eta 60 ordutan egin daiteke. 33 herri edo hirietatik pasatzen da eta 15 museo ikusteko aukera eskaintzen du. Oso gida osoa dugu.

Kulturako gauzak ere aurkitu ditzakegu, beraz?

Bai, horrela da, mendia eta kultura uztartu nahi izan ditugu.

Era honetara, etapa bakoitzaren barnean kulturako hiru proposamen daude, museotara bisitak edo eremua hobeto ezagutzeko liburua. Proposamen hauek Galdu ezin ditugunak izendatu ditut.

Mendian ibiltzeaz gain, hurbileko euskal kultura ikasteko aukera dugu.

Honela, gauza polita eta erakargarria argitaratu dugu. Astebururako egiten ditugun planetarako interesgarria.

Jendeak ezagutzen dituen bideak dira?

Nik ez dut ezer asmatu. Markatuta dauden bide ezagunak dira, nik loturak egin ditut, besterik ez.

Gainera, kontuan izan behar da, etapa batean marka ezberdinak jarraitu behar direla.

Bideak egiteko errazak al dira?

Bidezidor guztiak teknikoki errazak dira, ez dago zaila edota arriskutsua den biderik. Ibilbidean aurkitzen dugun maldarik gogorrena Larrun-eko igoerakoa da.

Beraz, familiarekin egitekoak dira edo mendian hasi berriak direnentzat.

Ficoban burutu zen Mendiexpon egin zen aurkezpena, ezta?

Bai, muga arteko erakusketa azoka bat denez, leku aproposa iruditu zitzaigun. Izan ere, gida honekin Iparraldera ere begiratu nahi baikenuen.

Oso gutxitan joaten gara bertako hiriak edo museoak bisitatzera eta gauza harrigarriak ditugu hemendik oso hurbil. Biarritzen adibidez, Museo Asiatica aurkitzen da. Europan dagoen museo hoberenetarikoa dugu eta Txina, Tiber, Indiako... piezak ditu; Sarako kobazuloak, Arnaga Etxea Kanbon...

Nolako harrera izan du liburuak?

Oso ona. Erabiltzeko erraza da eta gauza berritzaileak aditzera ematen ditu. Eta hori erronka bat izan da guretzat. Izan ere, inguruko era guztietako mendi gidak baititugu.

Gainera, Donostiako Euskal Camping elkarteak laguntza paregabea eskaini dit. Bere presidenteak Gipuzkoako mendi guztiak inork baino hobeto ezagutzen ditu eta oso serio hartu zuten proiektu hau.

Eta honen harira, Donostiaren 2016 hiriburutza babesten, euskal kostako ibilbideak egiteko irteerak antolatu dira.

Durangon ere izango da Trekking Donostia Baiona gida, eta aurrekoaren antzera saltzea espero dut.


DSBE

Diru sarrerak bermatzeko errenta KPIaren arabera igoko du Eusko Jaurlaritzak


Laserlaneko langileek greba mugagabea hasi dute gaur

Lau hilabeteko nominak zor dizkiete Laserlanen beharra egiten duten 27 langileei. Orain dela urte bi hasi ziren soldaten atzerapenekin, eta egoera horri “amaiera” emon nahi izan diote. Horregatik jo dute grebara.

Momentuz, langileek patronalak dionaren “zain” daudela diote. “Euren erantzunaren zain gaude”, diote. “Gure asmoa ez da enpresa ixtea, aurrera jarraitzea baino”, gaineratu dute.

Laserlan enpresa Borondate Group taldearen barruan dago. Talde bereko Talleres Mecanicos Arakistain enpresa oraintsu zarratu dute, langileak hilabete baino gehiago greban egon ostean. Taldea osatzen duen hirugarren enpresa Treneka da. Horiei soldata bat zor die enpresak.


Dolu egunak

Gaur, 16:30ean, despedituko dute larunbatean ehiza istripuan hildako gaztea.

Basurdetara Xavierre Latrera (Hueska) joan zen gazte arbazuarra, AGA, larunbat eguerdian hil zen. Beste 30 bat pertsonarekin batera ari zen ehizan (Leitzakoak, Andoaingoak, Buñuelgoak eta Lakuntzakoak). Antza, bere anaia txikiak beste postu batetik egindako tiroa nonbaiten errebote egin eta 26 urteko gaztea larri zauritu zuen, berehala hil zen. Babeseko txalekoak jantziak zituzten ehiztari guztiek.

Leku trakets batean gertatu zen ezbeharra. Osasun zerbitzuek ezin izan zuten berehalakoan hara gerturatu. Guardia Civilaren mendi taldeak eta helikoptero baten laguntza behar izan zuten gorpua ateratzeko. Guardia Civilak ikertu du ezbeharra.

Ezbeharraren berria zabaldu ahala samina zabaldu zen larunbatean Arruazun, Lakuntzan eta Sakanan. Gaur despedituko dute zendua. Lan egiten zuen enpresak, dolu gisa, gaur ez du lanik egin.

12 urte

Dozena bat urte pasa dira heriotza ekarri zuen azken ehiza istriputik. 2003ko lastailaren 19an gertatu zen, Gorritiko usategi batean tiroa hartuta hil zen 34 urteko altsasuarra.


Jon Zulaikaren GUTUNA, Santiagoko dunako pinuen harira

(Argazkia: Baleike.eus)

Joan den azaroan, Baleikeren atarian Santiagoko dunan aurtengo neguan bertan burutu asmo ditugun ekintzen berri eman genuen. Geroztik, eta eskatutako argibideak eskaini ditugun arren, komunikabideetatik at egon da gaia, joan den astean Aitor Leiza Ingurumen zinegotzi ohiaren gutuna Baleiken argitaratu den arte.

Idatzi horri erants diezazkiokegun xehetasun, zuzenketa, azalpen edo ukapenak ugariak dira: Urolako Plan Bereziaren Planaren izapide eta partaidetza prozesuaz, administrazio desberdinen arteko koordinazio eta eskumen konkurrentziaz, planifikazio dokumentu bakoitzaren interpretazioaz eta plangintza desberdinen arteko integrazioaz. Baina horrek Zumaiako herritarren pertzepzioan alferrikako nahasmen gurpil zoro bat sortuko lukeelakoan nahiago dugu gure egitasmoaren aurka erabiltzen duen arrazoibide nagusia ezeztatzea. Bi dira aipamen nagusiak:

1. Urolaren Plan Bereziaren aurka doa

Aldundiak ez zuen Plan hori idatzi, baina bai, guk ere parte hartu genuen Plan Berezi horren eztabaidan, eta helburuak dunaren kontserbazioarenarekin erabat bateragarriak zirenez aldeko txostena igorri genion Udalari. Eremu horren erabilera publikoa ordenatu eta landare exotikoak erauztea aurreikusten du Udalaren Plan Bereziak. Baina hain zuzen ere azken lan horri ekiteko asmoa azaldu dugunean Leiza jaunak dio pinuak ez direla exotikoak Santiagoko dunetan, ez omen da dokumentu horretan pinuen berariazko aipamenik azaltzen eta, gainera, “Botanikan aritzen diren askoren eta biologia ikasi dutenen arabera, eremu hauetako zuhaitz arrunta” dela pinua, “egon behar duen zuhaitz potentziala dela ikasi izan dute”. Bere ideia horri eutsi eta gure asmoak arbuiatzeko erabiltzen dituen argudio horien ordez hobe izaten da Komunitate Zientifikoan itsas pinuaren izaera eta naturaltasunaz dagoeneko gorpuztu diren eta txosten tekniko, ofizial eta normatiboetan jada jasota dauden dokumentuei erreparatzea:

a) Aseginolaza et al (1985) Araba, Bizkaia eta Gipuzkoako Landare Katalogoa. Eusko Jaurlaritza

b) Aizpuru et al (1999) Euskal Herriko landareak eta inguruetakoak sailkatzeko gako irudidunak. Eusko Jaurlaritza

c) Silvan & Campos (2002). Euskal Erkide Autonomoko haretegietako mehatxupeko landaretza baskularraren ikerketa.

Jarraitu gutuna irakurtzen Baleike.eus atarian.


ETBk ez du egingo 'Euskalduna naiz, eta zu?' saioaren atal berririk

Sei atal izan ditu programak, eta ETBk adierazi du bete duela «aurrez planifikatutako zikloa»

Sei aste baino ez du iraun ETB1 kateko Euskalduna naiz, eta zu? saioak. Aste honetan eman dute seigarren eta azken atala, eta ETBk ez dio kontratua berritu Gorringo ekoizpen etxeari. Aurreneko ataletan ETB1en batez bestekotik behera ibili zen programa, baina azkeneko bi ataletan datu txukunak lortu ditu: bosgarrenak, %2,8ko ikusle kuota, eta seigarrenak, %2,1ekoa —ETB1en batez besteko kuota urtarrilean %1,9koa izan zen—. Gaur, diruari lotutako atala errepikatuko dute, 21:05ean.

ETBk esan du ez duela baztertzen saioak segida izan dezakeenik —programa bat bukatzen den gehienetan hori esan ohi du—. «Baina, oraingoz, bete du aurrez planifikatutako zikloa». Ikusle datuek baldintzatu ohi dute programa baten jarraipena. Kasu honetan, badirudi ETBk ez duela pazientziarik izan. Edu Barinaga ETBko zuzendariak hala esan zuen urtarrilaren 10ean, neguko programazioaren aurkezpenean: «Programa bat da, baina nahiko genuke urtean zehar horren atzean dagoen kontzeptuarekin jarraitu. Hau da, euskaldunok nola ikusten dugun geure burua. Ibilbide luzea izango duela uste dut».

Aitzol Barandiaranek eta Anjel Alkainek zuzendu dute Euskalduna naiz, eta zu? saioa. Alkainek aitortu du konpetentzia «oso gogorra» izan dela, baina balorazio «oso ona» egin du lantaldearen ekarpenaz: «Aktoreetan, zuzendaritzan, gidoietan eta produkzioan talde polita osatu dugu. Gazteak ere erakartzen saiatu gara, Nerea Arriola youtuberrarekin. Unai Gaztelumendiren marrazkiak ere hor egon dira». Lantalde horretan, esketxetako aktoreak Iker Galartza eta Aitziber Garmendia izan dira.

Nahiz eta sei atalen ostean programa kendu, ETBk «oso balorazio ona» egin du Euskalduna naiz, eta zu? saioaz. «Oso harrera ona izan du, gainera. Asmoa umorea egiteko molde berriak bilatzea zen, kasu honetan jende ezagunari hainbat gairen inguruan galdetuz», nabarmendu du ETBko zuzendaritzak. «Horretan ondo asmatu du lantaldeak».

Gorringo ekoizpen etxean, «oraingoz», ez dute proiektu berririk esku artean. «Nahiz eta ideiak baditugun», esan du Alkainek. Aurreko hilabeteetan beste saio batzuk egin zituen Gorringok ETB1entzat: batetik, Batek daki programa, Aitziber Garmendia gidari zela; bestetik, Garmendiak berak eta Galartzak Urtezahar gaueko umore saioa aurkeztu zuten euskarazko katean, eta ikusle datu bikaina bereganatu: %6,4ko ikusle kuota Araban, Bizkaian eta Gipuzkoan.

Asteazkenetan, 'Bago!az'

Asteazken gauetan Euskalduna naiz, eta zu? saioak utzitako hutsunea Bago!az izeneko talent-show-ak beteko du datorren astetik aurrera. Zuriñe Hidalgok aurkeztuko du, eta irabazleak Go!azen telesaileko denboraldi berrian pertsonaia bat interpretatzeko aukera izango du. Epaimahaia pertsona ospetsuek osatuko dute.


Isiltzen dena

Zer isiltzen zuen Hitchcockek?Francois Truffautek zinemagile ingelesari 1962an egin zion elkarrizketa sonatuan, luze eta zabal hitz egin zuten zinemaz eta bizitzaz; baina guztia ez zen grabaturik geratu. Kent Jonesen dokumental ederrean entzun liteke, ezen eta ez ikusi, nola bi galderatan bederen grabagailua geratzeko eskatzen dion Hitchcockek Truffauti. Lehen galdera zehatza izan zen, ea bere burua zinemagile katolikotzat zuen. Bigarrena, iradokitzaileagoa, Vertigo filmaren harira egin zion, Kim Novaken sentsualtasunaz. Bi isiltasun horien atzean ezkutatzen denak material interesgarri askoa eman lezake beste film bat egiteko.

Asko hitz egin da egunotan Amama-ren begiradaz eta isiltasunaz; ez gara isilik geratu iritzi-emaile, kazetari, txiolari eta enparauok, beti gure iritzia ahalik eta azkarren, ahalik eta berezien, ahalik eta originalen eman nahian, gure existentzia beteago egingo duelakoan eta, okerrago dena, besteena ere beteko duelakoan. Haiek eta guk irabaziko genuke, noizbait bada ere, isiltzeko ariketatxoa egingo bagenu, baina nekez...

Isilarazi nahi badute ere, beltzak eta gorriak igaro arren, Jafar Panahi irandarrak jarraitzen du istorioak kontatzen, taxi hori batean sartuta bada ere. Akaso Panahi ez, baina haren Taxi Teheran filma ikusten Antzoki Zaharreko aretoan lo hartu duen kazetari gaztea, 30 bat urteko gizonezko bizardun galaia, hartu beharko lukete atxilo, ez lo hartzeagatik jakina —ahal duenean eta ahal bezala egiten du bakoitzak lo, eta are gehiago Zinemaldiko egunotan—, baina bai, seko lo edo whatsapp-ak etengabe bidaltzen aritu ondotik, txalo zarta biziz agurtu duelako filma. Isilaraziko nituzke edari enlatatuak eta goxokiak etxeko aretoan bezala jan-edanean aritu diren beste bi kazetariak ere.

Maria Cristina hoteleko atarian ere egunero dago zarata eta burrunbatik nahikoa, aktore izarrak noiz iritsiko, haiek gertutik noiz ikusiko. Ertzainak pilatzen dira eskaileraren alboetan, eta artista heldu aurretik, 50 urte inguruko emakumea alfonbra garbitzen ari da xurgagailuarekin, burua lurrera makurturik eta isilik. Zer ote da isiltzen duena? Norbaitek materiala nahi badu...


Elikagaien bilketa ari dira egiten karrapeko tabernan

Leitzako Caritas eta gizarte zerbitzuek bultzatuta, elikagaien bilketa ari dira egiten aste osoan zehar, herriko dendetan. Bada, igandera arte, hilaren 28ra arte, egongo dira karrapeko tabernan, 18:00etatik 20:00etara. Herritar ororen parte hartzea eskatu dute. Kontserbak, arroza, lentejak, xaboia, pardelak, olioa, pasta, esnea, patatak edota garbantzuak eraman daitezke.


Pilotak, aukeratuta

Barriolaren hutsa nabaritu da Bilbon, igandeko finaleko pilota aukeraketan.


Lantegi emankorra

Jakintza anitzeko hamazazpi gazteek sei proposamen aurkeztu dituzte. Workshop-aren webgunean ikus daitezke. Segurako Udalak eta Errebote batzordeak «oso balorazio ona» egin dutePasa den astean Segurako plaza, Errebotea, Arboladia eta pilotaleku zaharra berrantolatzeko proiektua idazteko antolatutako Workshop-aren edo Lantegiaren emaitzarekin gustura gelditu dira bertan parte hartu duten guztiek; bai lantokian parte hartutako 17 gazteak, bai 18 hizlariak, bai udala, bai Dunak Taldea eta bai herritarrak. «Oso-oso balorazio ona egiten dugu. Jaso duguna ikaragarria izan da. Herritarrak hezi eta hausnarketa egin arazi digute», adierazi du Eñaut Telleria alkateak.Errebote batzordeko Axier Alustizaren esanetan, «satisfazio handia» izan da Lantegia. «Gu eremu batean oinarritu gara, baina ikuspegi zabalagoa eskaini digute, herria orokortasunean hartuta. Burua eta begiak asko zabaldu dizkigute. Oso eskertuta gaude. Eroso egon gara guztiok», zehaztu du. Hasiera batean datak zalantzak sortzen bazituen ere, herritarrek oso ondo erantzun dutela gaineratu dute; «egunero bete da kultur etxea».Lantegiko gazteek sei proposamen aurkeztu zituzten larunbatean, «ikuspegi desberdinak» kontuan izanda. «Adin tarte guztietan azaldu zen estalpea egiteko nahia, eta orain ez daukagu hain garbi. Egitekotan herriko beste eremu batean egitea proposatu dute; aparkalekuan, Zurbano etxearen parean». Proposamen guztiak segura2017. wordpress.com webgunean ikus daitezke.Herritarren kontsentsuaLantegiak emandakoa barneratzen duten bitartean, Errebote batzordeak bilera egingo du egunotan, lehentasunak finkatzeko. Alkatearen esanetan, «herritarren kontsentsuz adostu nahi dute proiektua».


Purrustada txapelketa

Nik badakit kirolean bezala politikan ere, emaitzak agintzen duela: irabazi edo galdu. Kontua da nik gero eta gehiago erreparatzen diodala irabazi edo galtzeko moduari. Txikitatik erakutsi ziguten: irabazten zein galtzen jakin beharra dago. Beti ere, errespetuz, duintasunez.

Atzo Parlamentuan ikusitakoa partidaren tanto bat besterik ez zen izan. Tanto garrantzitsua, hori bat. Ikustekoa izan zen galtzaile batzuen erreakzioa. Eta, batez ere, entzutekoak ahotik bota zituztenak. Purrustada txapelketak badu arriskurik, alegia, txapelduna izateko lotsagabe edo ergel hutsa zarela frogatu behar duzu. Atzoko sari nagusia Ines Arrimadasek lortu zuen.

Hori dena tanto bat galtzeagatik. Partida galtzen badute, zer ez dute esanen, zer ez dute eginen?


Orioko gazteen aisialdirako lokalei buruzko Udal Ordenantza ez atzera ez aurrera

2013ko urriaren 31n egin zen ohiko udalbatzarrean Orioko gazteen aisialdirako lokalak arautzen dituen Udal Ordenantza onartu zen. Oraindik ez dago indarrean. Zergatik?

Denbora bat zen gazteek beraien aisialdirako lokalak erabiltzen ari zirela baina azkenaldian asko ugaritu ziren eta, herri gehienek joera berdina zutenez, lokalen jarduna arautzeko bidea hartu zuten Udaletxeek, tartean Oriokoak.

2012an hasitakoa, ordu eta bilera ugari tarteko, 2013ko urriaren 31n bukatu zen udalbatzarrean onartuta. Hauek artikuluen izenburu batzuk: Xedea / Definizioa / Ordenantzaren aplikazio-eremua / Erabilera / Hartzaileak / Lokalek bete beharreko gutxieneko baldintzak / Asegurua / Kontratua / Aplikagarritasun orokorra / Zaratak eragindako eragozpenak sahiesteko neurriak / Ordutegia / Higiene neurriak / Lokal berriak irekitzeko eskabideak / Arau-hausteak.

Ordenantzan hainbat akats arin eta larri bat (aipatzen zen protokoloa ez zelako agertzen eranskin bezala) zeudela ikusirik, oriotar batek 2013ko abenduan erreklamazioa sartu zuen Udaletxean akatsak zuzentzeko. Suposatzen zen akatsak zuzenduta bere bidea egingo zuela: argitaratu eta aplikagarria izan.

Horretan geundela, Arartekoak 2014ko apirilaren 25 data zuen idatzia bidali zien udaletxeei: http://www.ararteko.net/contenedor.jsp?title=LOS+LOCALES+DE+OCIO+JUVENIL&contenido=9693&tipo=8&layout=contenedor.jsp&seccion=s_fnot_d4_v1.jsp&nivel=1400&language=eu

Arartekoak gazteen lokal egokiak eta gizarteratuak izateaz gain segurtasuna eta osasungarritasuna bermatzeko, gero eta hedatuagoa den fenomenoa arautzeko ardura gogorarazten die udaletxeei.

Idatziarekin hamaika orrietako dokumentua atxikitzen zen: “Gazteen aisialdirako lokalei buruzko gogoetarako oinarrien dokumentua: Arartekoaren proposamenak, administrazioaren esku-hartze egokirako”: http://www.ararteko.net/RecursosWeb/DOCUMENTOS/1/7_3334_1.pdf

Orioko Udaletxeko web orrian sartzen bazara ordenantzen zerrendan ez duzu ikusiko gazteen lokalei buruzkoa. Orain taldeari 2017ko martxoan informatu zioten. Zergatik ez dago aplikagarri? Dirudienez, batzorde batetik bestera doa, teknikari batetik bestera, tartean administrariak, urte bat pasa eta hurrengoa etorri.


Kontratazio Mahaiak bilera, bihar

Bilera telematikoa egingo du bihar, goizeko 09:00etan, Astigarragako Udaleko Kontratazio Mahaiak. Bi gai nagusi landuko dituzte bertan: Astigarragako HAPO idazteko zerbitzuaren kontrataziorako kartazalen kalifikazioa; eta kultur etxe berrirako ikusentzunezko ekipamendua hornitzeko kontrataziorako kartazalen kalifikazioa.


Laburrean film laburren topaketa egingo dute barikuan, Sopelan

Bariku honetan, urtarrilak 13, Laburrean film laburren topaketaren 3. edizioa egingo dute Kurtzio kultur etxean. Sopelako Udalak antolatutako ekitaldia 20:00etan hasiko da eta sarrera doakoa izango da; baina, aldez aurretik, gonbidapena jaso beharko da, Kurtzion.

Aitor Gutierrezen "Ulises", Kepa Sojoren "Hileta" (Kimuak 2016), Las chikas de Pasaik-en "Gure hormek" (Kimuak 2016) eta Ivan Sokoloven "Anónimo" proiektatuko dira, besteak beste. Film laburren emanaldiaren ostean, Amaia Kaiero kazetariak mahai-ingurua gidatuko du eta Aitor Gutiérrez, Kepa Sojo eta Ivan Sokolov zuzendariek hartuko dute parte.


Barru: Olatuen bila

Badira ia egunero Debagoienetik kostaldera olatu on bila joaten direnak. Oraingoan, Iban Garai Muxi, Maddi Lakunza eta Asier Altuna Txokito izango dira Barru saioan.


Nazioarteko hamabost lagunek bat egin dute Aberri Eguna batera ospatzeko deialdiarekin

Irlanda, Eskozia, Katalunia, Galizia eta Kurdistango hainbat lagunek elkartasun argazkia bidali dute, Aberri Eguna "elkartasunean ospatzea" opaz (zerrenda, albistearen amaieran).

Nazioarteko hainbat lagunek euren babesa eman diote Aberri Egun bateratuari. Euskal Herriko hainbat pertsona ezagunek egin dute deialdia, eta gaur babes garrantzitsua jaso du ekimenak. Babestu dutenen artean daude Gerry Adams Sinn Feineko lider historikoa, Elisenda Paluzie ANCko lehendakaria, Marcel Mauri Omnium Culturaleko bozeramailea, Shona McAlpine Scottish Independence Convention-eko kidea eta beste 11 lagun.

"Koronabirusak eragindako une zailotan indarra" helarazi nahi izan diote horiek guztiak etzi Aberri Eguna batera balkoietan ospatzeko deialdiari. Gerry Adamsek Aberri Egunerako bidali duen argazkian Solidarity on Basque National Day idatzi du (elkartasuna Euska Herriko egun nazionalean). Paluzie eta Maurik katalanez idatzitako mezuarekin azaldu nahi izan diote elkartasuna eta babesa euskal herritar guztiei: "Egoera zail honetan, Aberri Egun berezi hau elkartasunez ospatzea opa dizuegu". McAlpinek ere mezu bera helarazi du ingelesez.

Euskal Herria Batera ekimenak aurreko asteburuan egin zuen aurten Aberri Eguna batera ospatzeko deialdia, hildakoen senideei dolua adierazteko eta koronabirusari aurre egiten ari zaienekiko harrotasunez eta eskertzaz. Hiru gauza proposatu dituzte: aurretik elkartasuna adieraziz irudiak bidaltzea www.aberrieguna2020.eus webgunera ikur digital erraldoi bat egiteko, eta igandean balkoietan ikurrinak eta Nafarroako banderak jartzea eta 12:30ean Txoriak txori abestea.

Irlanda Gerry Adams Chris MacManus, Sinn Feineko diputatua Europako Parlamentuan

Eskozia Shona McAlpine, Scottish Independence Convention-eko kidea John Finnie, Eskoziako parlamentaria, Scottish Greens Eskoziako Alderdi Berdekoa

Katalunia Jaume Alonso-Cuevillas, JxCat diputatua Josep Lluis Cleries, JxC senataria Elisenda Paluzie, ANCko lehendakaria Marcel Mauri, Omnium Culturaleko bozeramailea

Galiza Ana Miranda, BNGren ordezkaria Europarako Montse Prado, BNGko diputatua Galizian Ruben Cela, BNGko zuzendaritzako kidea eta Galiza Sempre Fundazioko presidentea Bieito Lobeira, BNGko Antolakuntza arduraduna

Sahara Lehbib Moh Fadel, Samarako Farsia 3ko dispensarioko sendagilea

Kurdistan Saruhan Oluç, HDPko diputatua Meral DanıÅŸ BeÅŸtaÅŸ, HDPko diputatua


Lokarrik bat egin du biharko manifestazioarekin

Lokarri herritar sareak bat egin du bihar Donostian "epaiketa politikoen kontra" deitutako manifestazioarekin. Lokarrik uste du Bateragune auziko auzipetuek lan politikoa soilik egin dutela frogatu dela epaiketan ere. Esan du ezker abertzalearen baitan eztabaida bat sustatu nahian ari zirela Arnaldo Otegi-eta, eta eztabaida horren ondorioz ezker abertzaleak estrategia berria garatu duela, "soilik bide politiko, baketsu eta demokratikoak baliatuz".

Euskal Herriko hainbat lagun ezagunek antolatu dute biharko martxa eta, besteak beste, ezker abertzaleak, EAk, Aralarrek, Alternatibak, ELAk eta LABek atxikimendua agertu dute egunotan.

Manifestazioa 17:30ean abiatuko da, Antiguako tuneletik.


Festara sartzeko kontrola zorrotza izan zen, antolatzaileen aburuz

Lau gazteen heriotzaren erantzukizuna bengala bota zuen lagunari egotzi dio Madrid Arenako jaia antolatu zuen enpresak.

Madrid Arenan asteazkenean izandako festaren enpresa-antolatzaileko bozeramaile batek adierazi duenez, ez zen inoiz tokiaren baimendutako lagun kopurua gainditu. Halaber, jaira adingabeak egon izana ukatu du (zauriak jaso zituen 17 urteko neskatoa salbu).

Cadena Ser irrati-kateari Jorge Moralesek egindako adierazpenetan, hiru gazteen heriotzaren erantzukizuna bengala bota zuen lagunari leporatu dio. Honen arabera, "9.650 sarrera saldu genituen eta festara sartzeko kontrol zorrotza zegoen, sarreren bikoizketak saihesteko".

"Sarrerako kontrolean ez ziren akatsik izan", azpimarratu du bozeramaile honek. Halaber, enpresa-antolatzaileari erantzukizun osoa kendu dio, "araudia une oro bete duelako". Zentzu honetan, Gobernuko Ordezkaritzak eta Udalak tokia babesteko planari oniritzia eman zioten. Izan ere, 100 lagun inguru zeuden segurtasuna bermatzeko, Poliziako hainbat kideekin batera.

"Segurtasun neurriak hartuta ere, mozorro batean ezkutatuta doan baten batek gaiztokeriak nahita egin ditzake eta horren ondorioz, jende-ihesaldia eragin", gaineratu du Moralesek.


Aurrematrikulazioa gaurtik astean zehar

Aurrematrikulazioa epea gaur irekiko da ostiralera arte eta eskaerak lehenengo aukerakoa den ikastetxeko administrazioan entregatu beharko da. Derrigorrez aurkeztu behar den agiria izango da, batetik, eskabide orria; 3 urteko haurren kasuan, mota batekoa izango da, eta gainontzeko ikasle guztientzat, beste mota batekoa. Familia-liburuaren, pasaportearen edo jaiotza-agiriaren kopia bat ere entregatu beharko da, eta erroldatze-ziurtagiria.


Musika eskola herrikoia bukatu da

Musika ikasteko gaur adinako eskaintzarik ez zegoenean, guraso talde batek hartu zuen Lazkaon musika eskola bat antolatzeko ekimena. Seme-alabek musika-tresnak eta solfeoa ikasteko modu herrikoia jarri zuten horrela, familiei kuotarik edo matrikularik kobratu gabe, gainera. Taloak eginez eta salduz finantzatu zuten.

Musika eskolak 2019-2020ko ezohiko ikasturte honetan itxi du partitura. Bukatu du ibilbidea, 35 urteren ondoren. Irailean jada ez dute txistu eta musika eskolarik emango. Larunbatean egin zuten agur festa. Eguerdian kalejiran ibili ziren Antzar Gazteak txistulari taldekoak, eta Orobione jatetxean lagunarteko bazkari bat eginda amaitu da.

Bazkaritan omendu zuten musika eskolako irakasle bakarra, Nekane Eskisabel ataundarra. 33 urtean izan da Lazkaon irakasle, solfeoa eta txistua irakatsiz. Aspaldiko eta oraintsuagoko irudiekin osatutako bideoa eman zuten. «Luzatu dugu, baina bukaera etorri da. Gauza guztiek dute beren bukaera, eta honena ere iritsi da», azaldu du Eskisabel irakasleak.

Hasieran, Errenteriako beste irakasle bat ere izan zuen eskolak, batik bat txarangara bideratutako musika-tresnak irakasteko. Hala, Antzar Gazteak txaranga sortu zuten, eta 25 bat urtez alaitu zituen Lazkaoko kaleak. Atzerrira ere joaten ziren, tarteka. «Nazioarteko jaialdietan parte hartu ohi zuen fanfarreak. Condom-en (Armagnac, Frantzia), Recherchuar-ren (Frantzia), Dalgen-en (Belgika)… Condomgo nazioarteko fanfarre jaialdia Europako onena da», gogoratu du Valentin Ropero gurasoak eta eskolaren sortzaileetakoak. Fanfarrea belaunaldi aldaketa batean desegin zen Jundajo sortu zuten 2007an han ibilitakoek, eta txistulari taldeak jarraitu zuen. 2012ko San Prudentzio jaietako pregoia Antzar Gazteak txistulari taldekoek eta haiek sustengatzen zituzten talogileek egin zuten, adibidez.

Herriko jaietan kalejiran

Txarangarekin lehenbizi, txistulari taldearekin gero, Lazkaoko festak alaitzen ibili dira musika eskolako ikasleak, aurten arte. Tresnak erosteko zama ere beren gain hartzen zuen ekimenak, familiei gastu gehiago ez sorrarazteko. «Azkenera arte hamar bat lagun inguruko taldeak iraun du, txistulariak. Garai batean ibilitakoak ere, deitu eta zer edo zertako parte hartu dutenak eta fin segitu dutenak gehiago izan dira. Baina lanagatik edo ikasketengatik utziz joan dira, gertatu ohi den bezala», dio Eskisabelek.

Musika eskola sustengatzea eta finantzatzea ez da ahuntzaren gauerdiko eztula. Guraso aitzindarien eta geroagokoen jarraian, erreleborik ere ez da sortu, eta uztea erabaki dute. «Lan nekosoa da. Jende berririk ez dagoenez, utzi egingo dugu. Guraso horiek egin duten adina egiteko norbait ateratzen bada, egingo da berriz ere. Egundoko lana egin dute: talogile bezala dirua ateratzeko hara eta hona ibili, lokalak bilatu, irakasleoi ordaindu…», aitortu du Eskisabelek.

Ataundarra da Nekane Eskisabel, eta klaseak han emateaz gain, hango txistulari taldean ibiltzen da. «6-7 lagun bagaude eusten diogunak». Bestetik, udalak ikastaro bat antolatu du, eta talde bat osatu dute ikasteko.

Larunbatean ospatu zuten Lazkaoko musika eskolaren izatea eta bukaera. «Ederki pasatu genuen. Bideotxo bat egin zidaten, ezkutuan egindako lana, aspaldiko irudiekin eta, garai zaharrak gogoratuz. Ahaztuko ez den egun bat eta esperientzia bat izan da niretzat», dio irakasleak.

Musika eskola herrikoia eta Antzar Gazteak taldea desagertu arren, irakatsia hor geratuko da.


De Marcosek bere 300. partida jokatuko du Athleticekin

Joaquin Caparrosen aginduetara jokatu zuen bere len neurketa talde zuri-gorriarekin Young Boysen kontra.

Athleticek Realaren kontra jokatuko du igandean San Mamesen arratsaldeko 16:15ean. Bertan, Oscar De Marcosek aukera izango du talde zuri-gorriarekin bere 300. partida jokatzeko.

1989. urtean Laguardian jaiotako gasteiztarrak Joaquin Caparrosen aginduetara egin zuen debuta Young Boys taldearen kontra, Bernan (Suitza). Bi urte beranduago, Marcelo Bielsarekin, De Marcosen protagonismoak gora egin eta hamaikakoan bere tokia lortu zuen.

Guztira 212 partida jokatuko ditu Ligan, 29 Kopan, 55 Europan eta 3 Superkopan; 28 izan dira gasteiztarrak egin dituen golak.


Arraun Elkarteak bigarren eskuko azoka egingo du igandean

ZAE Zarautz Arraun Elkarteak hilero bigarren eskuko azoka antolatuko du aurrerantzean, kontsumo arduratsuaren alde, ingurumenaren zaintza bultzatzeko eta elkarterako finantziazio lortzeko asmoz. Igandean bertan egingo dute lehenengoa azoka, Arrona Hermanosen lokalean, 10:00etatik 14:00etara. Ildo horretatik, herritarrak etxean soberan dituzten produktuak doan ematera deitu dituzte. Asteazkenero jasoko direla jakinarazi dute, 18:00etatik 21:00etara, aipatu lokalean.

Salgai jarriko diren produktuak erabilitakoak izan beharko dute, egoera onean daudenak. Bizikletak, liburuak, CDak, filmak, jostailuak, altzariak eta etxe tresnak jasoko dituzte, besteak beste. Telefono mugikorrak ez dira onartuko.


Aldundiak eta Donostiako Udalak koordinazioa indartu dute Covid-19ari aurre egiteko


Maddi Marquet donostiarra Espainiako Duatloi Txapelketarako sailkatu da

Berlangako Duatloia irabazi zuen larunbatean Maddi Marquet donostiarrak, eta horri esker Espainiako Duatloi Txapelketarako sailkatu da. Berlanga de Dueron (Soria, Espainia) jokaturiko proban Donostiako Atletikoko kirolariak egin zuen denborarik onena (1:14:21). Batez ere, txirrindularitza atalean nabarmendu zen 44 minutu eta 46 segundoko denborarekin.

Espainiako Txapelketa Avilesen (Asturias, Espainia) izango da apirilaren 10ean.


Gau-Tuk emandako burkoa zozketatuko du ANBOTOk

Anbotoren Lagun izateagatik astero-astero hainbat zozketatan parte hartzen dute Durangaldeko hainbat lagunek.

Asteon, ANBOTOk Gau-Tuk emandako burkoa zozketatuko du Lagunen artean. Pasadan asteko sariaren, Unamunzaga-Etxebarria hortz klinikak emandako hortz eskuilaren irabazlea Ainara Arrizabalaga Solaguren izan da. Zorionak!


Altza eta inguruak ezagutzeko denboraldiko lehen ibilaldian baserrien ibilbidea egin dute

Abian da berriro ere Altza eta inguruak ezagutzeko antolatzen dituzten ibilbideen denboraldia. Plus 55, Donostia Kultura eta Altzako Historia Mintegia dira ekimenaren antolatzaileak, eta joan den astean egin zuten lehen txangoa.

Garberako autobus geltokitik abiatu eta pare bat orduz, Altza eta Martutene inguruetako baserriak ezagutu zituzten, eta IRUTXULOKO HITZA izan zuten gainera bidelagun. Irudi hauetan ibilbidearen laburpen bat ikus daiteke, eta paperekoan, berriz, erreportaia bera irakurtzeko aukera izango da luze eta zabal.


Fracking ez! taldeak jaurtiko du barikuan Sopelako jaietako txupina

Azken urteotan legez, Sopelako jai-batzordea lanean dabil "jai herrikoi, parte-hartzaile, parekide eta euskaltzaleak egiteko asmoagaz". Aurten herriko sustraien garrantzia azpimarratu gura dute: "natura eta kultura". San Pedro jaietan, fracking-aren aurkako aldarria egingo dute, eta Fracking ez! Sopelako taldeak emango du pregoia eta jaurtiko du txupina. Larrabasterrako Karmen jaietan, berriz, Meñakoz elkarteak abiaraziko du jaia. Sanpedroak ekainaren 26tik 29ra izango dira, eta gustu eta adin guztietarako egitaraua prestatu du jai-batzordeak. Umeentzako gunea, adibidez, Zipiriñe eskolan egongo da. Gainera, besteak beste, sukaldaritza-lehiaketarik eta kontzerturik ez da faltako.

Metro Bilbaok gaueko zerbitzua indartuko du zapatuan, ekainak 27, Sopelako jaiak direla eta. 20 minututik behin ibiliko dira konboiak Etxebarri eta Plentzia artean (Sopelatik Plentziara autobusez), eta 30 minutuan behin Basauri eta Kabiezes artean. Bestalde, 05:00 eta 06:00 artean, Sopela eta Etxebarri artean 15 minutuan behin ibiliko dira trenak Sopela eta Etxebarri artean eta 30 minutuan behin Etxebarri eta Plentzia (Sopelatik Plentziara autobusez) artean. Azkenik, gogoratu irailaren 26ra arte metroa gau osoan ibiliko dela jai bezperetan eta etengabe barikutik domeka gauera arte.

Egitaraua

Ekainak 26, barikua

19:00 KUADRILLEN JAITSIERA txosna-gunetik udaletxeko plazaraino. Ondoren, Kuadrillen erakustaldia, udaletxeko plazan.

21:00 PREGOIA eta TXUPINAZOA Udaletxeko plazan, Frackingaren aurkako Sopelako taldearen eskutik.

21:30 Txosnen irekiera eta txosna-apainketa txapelketa, txosna batzordearen eskutik.

22:00 Eskupilota partida profesionalak udal pilotalekuan.

22:30 Susko zezena udaletxe ondokoko berdegunean.

23:00 TIKTARA taldearen kontzertua Udaletxeko plazan (munduko erritmo eta melodiak euskaraz abestutako letrekin).

23:00 Kontzertuak txosnetan: BIG MOUTH eta EMON.

Ekainak 27, zapatua

11:00 Txistularien diana, herriko kaleetatik zehar.

11:00-14:00 eta 17:00-20:30 TXU-TXU trena.

11:00-14:00 eta 17:00-20:30 HAURRENTZAKO JOLAS PARKEA Zipiriñe eskolan.

11:00 Haurren AMETSETAKO GUNEAREN irekiera Zipiriñe eskolan, Berbalapiko taldea eta Sopelako auzokideen laguntzagaz. Sopelako haurrek haien ametsetako jaiak marraztu dituzte. Amets horiek errealitate bihurtuko ditugu gune honetan (labirintoa, marrazkiak, ur-jolasak, hondartza...).

11:30-20:30 Margo-lanen erakusketa, Sopelako ZIRRI-MARRA elkartearen eskutik, udaletxe inguruan.

12:00-14:00 eta 17:00-20:00 TAILERRAK Zipiriñe eskolan: goizez marrazoak, muralak eta mahai-tapizak, eta arratsaldez txontxongiloak.

12:00 Pala profesionaleko partidak udal pilotalekuan.

13:00 BITSAren jaia Zipiriñen.

13:00 Ume txikientzako TXONTXONGILO ikuskizuna Udaletxeko plazan: “Ricitos de oso” La cuentista teatro (Catalunya).

13:00 Kantu-poteoa Sopela Kantari taldearekin tabernaz taberna.

14:00 Adinekoentzako bazkaria Jubilatuen Etxean, Sopelan erroldatuta dauden 75 urtetik gorakoentzat. Bazkaldu ostean, erromeria izango da. Bazkarira joan gura izatekotan, jubilatuen etxean aurrez apuntatu beharra dago.

14:00 HERRI BAZKARIA Jauregizar plazan (txartelak aurretik erosi behar dira: Sopelako turismo bulegoan eta Laiak tabernan). Umeentzako menu berezia egongo da. Bazkaria baino lehen eta bitartean haurrentzako ludoteka izango dugu. Helduentzako txanda 14:30ean izango da. Ekarri zure edalontzia eta sardexka etxetik. Bazkalostean denok batera abesteko kantak Mikel Bizarrek gidaturik.

17:00-21:00 GAZTEENTZAKO ELEMENTUAK Gernika plazan: Big Baller puzgarria eta punteria eta abilezia jokoak.

18:30 Kuadrillen arteko jolasak udaletxeko plazan.

19:00 UREPEL ABESBATZAren kontzertua Kurtzio kultur etxean.

19:30 Larruzko pilota paletaren eskualdeko txapelketaren finala udal pilotalekuan.

20:00 Kalejira Los Charros MARIACHIakaz daletxetik hasita.

20:30 Haurrentzako TXIRRI, MIRRI ETA TXIRIBITONen “Dantzan” ikuskizuna Zipiriñen.

20:30 Los Charros MARIACHIen kontzertua Eleizalde plazan.

21:00 Kalejira Brincadeira taldearen EVOLUTION ikuskizunagaz Gernika plazan hasita.

21:00 Sopelako eskuz binakako IX. txapelketa herrikoia udal pilotalekuan.

23:00-02:00 Jai informazio puntua: berdintasuna jaietan eta drogei buruzko informazioa jasotzeko gune dibertigarria.

23:00 SU ARTIFIZIALAK Astondoa Pirotekniaren eskutik, Freidemenditik.

23:00 BABEL COVERS taldearen kontzertua Udaletxeko plazan (60ko hamarkadatik aurrerako rock abestien bertsioak).

23:00 Kontzertuak txosnetan: MY SWEET TORMENT eta IZERDI GORRIA.

Ekainak 28, domeka

09:00 Arku tiroketako XIX. San Pedro Saria, San Andreseko landetan.

10:00 XLV. BAKAILAO TXAPELKETA udaletxeko plazan (13:00etan kazolak aurkeztu, 14:00etan sari banaketa).

11:00-14:00 eta 17:00-20:30 TXU-TXU trena.

¡11:00-14:00 eta 17:00-20:30 HAURRENTZAKO JOLAS PARKEA Zipiriñe eskolan: puzgarriak, txalupak uretan, mini bumpers, eco bampers, ludoteka eta jokoak.

11:00etatik aurrera umeentzako saski 3x3 txapelketa Zipiriñe eskolan.

11:30-20:30 Margo-lanen erakusketa, Sopelako ZIRRI-MARRA elkartearen eskutik, udaletxe inguruan.

12:00-14:00 eta 17:00-20:00 TAILERRAK Zipiriñe eskolan: goizez kartoizko animaliak eta hiru-lerroan jolasa, eta arrastian maskarak eta ponpa pasa.

12:00 Kamiseta eta txapa tailerrak Zipiriñen Ander Deuna Ikastolako eta Zipiriñe Eskolako Gurasoen Elkarteen eskutik.

12:00 Familia osoarentzako sukaldaritza tailerra Jauregizar plazan (Euskeraz Olgetan).

13:00 BITSAren jaia Zipiriñen.

13:00 LAGUN ARTEA ABESBATZAren kontzertua udaletxeko plazan. Ondoren kalejiran irtengo dira.

13:00 TORTILLA eta SANGRIA lehiaketa txosnetan (izena ematea bertan, entregatzeko ordua 16:00). Ondoren, parte hartzaileen BAZKARI HERRIKOIA.

14:00 Elizako kanpaiak jo eta bolanderak jaurtiko dira, ohitura zaharrak berreskuratuz.

"Kanpaien hotsak komunikazio tresna itzela izan dira mendeetan zehar. Sopelan ere, sopeloztarrei mezu desberdinak helarazteko erabili izan ohi dira, adibidez, herriko jaiak iragartzeko. Horrela, ohitura zahar hau berreskuratzeko asmoz, aurten, San Pedro bezperan, bolanderak botatzearekin batera Elizako kanpaiak joko dira bost minututan zehar".

17:00 BRISKA txapelketa udaletxean, Sopelako Itzartu Emakumeen Elkarteak antolatua.

17:00-21:00 GAZTEENTZAKO ELEMENTUAK Gernika plazan: gladiadoreak eta askotariko jolasak.

18:00-20:00 Zirko tailerrak Zipiriñen.

18:30 Kuadrillen arteko jolasak udaletxeko plazan.

19:00 Dundunkada musika eta euskara taldearen PERKUSIO SAIOA Gernika plazan.

19:30 Dantza-plaza erromeria ZANGO taldearen eskutik.

20:30 “Tribu TB” HAURRENTZAKO IKUSKIZUNA Zipiriñen.

20:30 JOTAS CORRIENTES NAVARRAS taldearen kontzertua Eleizalde plazan.

21:00 Pala txapelketa parekide eta herrikoiaren finala udal-pilotalekuan.

21:00 Kalejira FUNKY STYLE BRASS ikuskizunagaz Gernika plazan hasita.

23:00 BETAGARRI taldearen kontzertua udaletxeko plazan.

23:00 Kontzertuak txosnetan: DONNA VERSUS eta TACUMAH REGGAE BAND.

Ekainak 29, astelehena

10:30 KALEJIRA, udaletxetik elizara: Sopelako Barinatxe Txistu Taldea, Sopelako panderojoleak, Sopelako familiek egindako buru-handiak, erraldoiak eta Goialde dantza taldea.

11:00-14:00 eta 17:00-20:30 TXU-TXU trena.

11:00-14:00 eta 17:00-20:30 HAURRENTZAKO JOLAS PARKEA Zipiriñe eskolan: puzgarriak, txalupak uretan, mini bumpers, eco bampers, ludoteka eta jokoak.

11:00 MEZA NAGUSIA, San Pedro Scola Cantorum Abesbatzak abestua.

11:30 Eliz aurreko dantzak eta aurreskua.

12:00-14:00 eta 17:00-20:00 TAILERRAK Zipiriñe eskolan: goizez monster-imanak eta arrastian udako pai-paiak.

12:00 Kalejira, elizatik Udaletxera: Sopelako Barinatxe Txistu Taldea, Sopelako panderojoleak, Sopelako familiek egindako buru-handiak, erraldoiak eta Goialde dantza taldea.

12:30 DANTZA EMANALDIA udaletxeko plazan, Goialde eta Sopelako Eguzkilore eta Meñakoz dantza taldeakaz.

13:00 BITSAren jaia Zipiriñen.

13:00 TXORIZOA DENONTZAT udaletxeko plazan.

18:00 TAI-TXI, KUNG FU, BOXEO, KICK BOXING eta TXIKIBOX erakusketak udaletxeko plazan, Sopelako Tai-Ji eta Basakick elkarteen eskutik.

19:00 Kuadrillen arteko “Sopekiller” jolasa txosnetan. Galdera arinak egingo zaizkie kuadrillei eta erantzun okerra esanez gero, kontuz! Ondorio latzak egon daitezke!as!

20:00 Eusko Labeldun hanburgesak piperrekin eta sagardoa 1,50 euroan, udaletxeko plazan.

20:00 Kuadrillen arteko txapelketaren sari banaketa eta Paule Loizaga eta Unai Mendiburu BERTSOLARIEN SAIOA txosnetan.

20:00 Goloka Park KALEJIRA Zipiriñen hasit.

21:00 KEPA JUNKERA & SORGINAK-en kontzertua udaletxeko plazan.

22:00 Erromeria ZIRKINIK BEZ taldeagaz txosnetan.


Mahaian

Oso jatun txarra izan nintzen txikitan, eta egoskor samarra, gainera; konbinazio okerra, inondik ere. Orduak eta orduak egiten nituen mahaiaren aurrean eserita, mugitu gabe, amak behin eta berriro berotzen zuelarik neuk ukitu ere egiten ez nuen platera aurrean nuela. Hura jateko esango zuen amak; ezetz nik. «Nekatuko zara, bada», orduan amak, eta nik irmo, haren segurtasunak nire egoskorkeria puztuta, eta geldi egon beharrak hankak inurritu egingo zizkidan arren, tinko eutsiko nion apustuari. «Goseak irabaziko dizu», esango zidan orduan artean kokotaraino behar zuen gure amak, baina sabeleko orroak baino ozenagoa izango zen nire baitako ahots tematia. Halako baten, alta, jateari ekingo nion. Halako baten, bada, ohartu egingo nintzen dema horretan neu nintzela galtzaile bakarra, neure buruarekiko gustura geratu arren, ahizpekin batera parkera joateko aukera galtzen ari nintzelako. Koilara hartu eta eltzeko birberotua ahoratzen hasiko nintzen, baina ez nekearengatik, ezta gosearengatik ere. Jaten hasiko nintzen, bertan egoskortuta jarraitzea baino askoz nahiago izango nuelako handik altxatutakoan egingo nuena. «Ikusten?», esango zidan amak, bere garaipenaz harro; «ulertzen?», pentsatuko nuen nik, amore emateak zertan porrota izanik ez duela sinistuta.

Kataluniako eszenatokiari begira, zaila da jakitea nor den alaba jatera behartzen ari den ama setatia eta nor bere buruari tinko eutsita harro agertzen dena. Irudi lezake biek ala biek badutela bietatik zerbait, proportzio desberdinetan aldarte eta unearen arabera. Lerro hauek idazten ari naizen unean, litekeena da mahaian eserita jarraitzea Junts Pel Si eta CUPeko ordezkariek, nork bere posizioari tinko eutsita, hankak apur bat inurrituta, hori bai. Igandera arteko epea agortu aitzin, bada mahai-joko horretan oraindik zeri heldu, nori zer eskatu, nork nori zer ukatu. Baliteke, ordea, lerro hauek papereratzeko orduan auzia argitu izana, auskalo zein bidetatik, eta auskako zerk xaxatuta: goseak, nekeak, edo beste zerbait hobe lehenetsi izanak mahaikideetako batek edo denek. Nork daki? Berria zaigu guztia, ezezaguna, eta ondorioz, alferrik dira orain arteko nabigazio-orriak kartografiatu gabeko itsasoan nabigatzen ari garelako.

Zantzuak izan ditzakegu, baina zantzu okerrak eta tranpatiak ia denak, kontua iritsi den puntura behin iritsita, aurreikuspenak hankamotz sortzen baitira. Eric Hobsbawm historialaria etorri zait akordura: «Etorkizuna iraganaren hari-muturrak harilkatuta sortzen da; alferrik da geroa aurresaten saiatzea aurretik mataza korapilatua askatuko ez badugu». Patuak makur jo du Katalunian azken bolada honetan, grinatu edo egon dela esango nuke, mataza askatuko luketen hari-muturrak behin eta berriro txirikordatu. Kazeta honetan bertan irakurri nion gai hauetaz ni baino askoz sendoagoa den iritzi-emaile bati askotan gertatu izan direla historian zehar gisa bereko fenomenoak: alegia, iristen dela unea non pausotxo bat gehiago eginez bidea burura eraman daitekeen, eta orduan bertigoa nagusitu egiten dela, ardurak azken muturrera eramateak paralizatu egiten gaituelako. Horrelakoetan, ahaztu egiten dira orain arte gainditu diren askotariko trabak, eta nekea da nagusi, eta baita irtenbide-gosea ere.

Zirt edo zart egin beharra, bestela esanda. Ulergarriak dira presak eta frustrazioa, espero baino askoz urrutiago iritsi izana ez baita kontsolamendua. Ulergarriak izanagatik, alta, beste zerbait, beste zerbait desberdin, espero zitekeen.

Eta orain artekoak argi erakutsi digu agintearen karrajuetan ez direla irtenbideak erraz aurkitzen, kontrakoa gertatzen ez denean. Ez ziren indar politikoak izan mugimendu hau guztia askarazi zutenak, edo ez beren kasa eta bakarka, gutxienez. Zaila da imajinatzea milaka herritarren sostengurik gabe oraingo egoera hau bera gertatuko zenik. Ezinezkoa zatekeen une honetan askaezina iruditzen zaigun korapiloa aldez aurretik herritarren mobilizazio eredugarriak oztopo ia guztiak gaindiarazi egin ez balitu. Geografia ia osoa korritu zuen martxarik gabe, martxa hura edo antzekoak aurrera eramateko herriz herri, etxez etxe, egindako lanik gabe, irudika al lezake norbaitek egoera hau? Ni neuk ez, behintzat. Horra nire lezioa: herritarrek eskutik jokatu dutenean partidak aurrera egin du, eta mahaian parte hartu ez duten unean, ordea, gaiztotu egin da jokoa. Hobsbawmekin nago honetan: orain artekotik ikasi egin behar da, emaitza desberdinak nahi badira, bide desberdinak urratu egin behar baitira, ezinbestean.

Oraingo honetan ez bada, beste noizbait izango da. Noizbait itzuli beharko da mahaira. Gure amak bazekien. Eta baita neuk ere. Eta biak zuzen geunden.


Zarauztarrek oso zaila ikusten dute hondartzako aforoa kontrolatzea

Bisitari asko erakartzen dituen herria da Zarautz, eta jendetza biltzen da bertan uda partean. Horren inguruan galdezka aritu dira ETBko kazetariak herritarrei.


2017ko Aste Nagusia iragartzeko sei kartel finalistak aukeratu dituzte

Ekainaren 19tik 23ra bitartean herritarrek kartel irabazlea aukeratu ahal izango dute. Aurtengo jaiak abuztuaren 19tik 27ra bitartean izango dira.

Bilboko 2017ko Aste Nagusia iragartzeko sei kartel finalistak aurkeztu ditu ostiral honetan Bilboko Udalak. Aurtengo jaiak abuztuaren 19tik 27ra bitartean izango dira, eta herritarrek kartel irabazlea aukeratu ahal izango dute.

2017ko Aste Nagusiko kartela aukeratzeko sei hautagaiak hauek dira: Mari eta Bali, Danon artean altxa dezagun marijaia!, Chupa txupi prego, Bilboko taupadak kaleetan ozen, Todos distintos. Todos iguales eta Gaupasa!. Botoa ekainaren 19tik 23ra bitartean eman ahal izango da.

Botoa emateko aukera desberdinak egongo dira. Alde batetik, Bilboko Udalaren webgunearen bidez gustukoen duen kartela aukeratu ahal izango du bakoitzak. Bozketa horrek azken erabakiaren % 66ko balioa izango du.

Kartel finalistak Euskal Museoan egongo dira erakusgai ekainaren 23ra arte, eta lekura hurbiltzen diren pertsona guztiek botoa zuzenean emateko aukera izango dute. Halaber, hedabide laguntzaileen bidez eman daiteke botoa, tartean EiTB.

Epaimahai espezializatuaren irizpenak, berriz, % 33ko balioa izango du azken emaitzan. Kide gehienak diseinuaren arloko profesionalak dira: Jokin Aspuru, Getxophoto-ko zuzendaria eta komisarioa; David Abajo, diseinatzaile grafikoa; Leire Fernández, EHUko Arte Ederretako Fakultateko irakaslea; Diego Rey, Adtonic-eko zuzendaria eta Higinia Garay, diseinatzaile grafikoa.

Gainera, Bilboko Udaleko Asier Abaunza eta Samir Lahdou zinegotziak, Bilboko Konpartsak-eko ordezkari bat eta Itziar Urtasun Jaietako Batzordeko presidentea epaimahaiko kideak dira.

Guztira 160 kartel aurkeztu dira lehiaketara, iaz baino % 29 gehiago. Kartelak Bilbotik eta beste hainbat lekutatik aurkeztu dituzte, eta irabazleak 3.000 euroko sariaz gain Bilbo ordezkatuko du jaietan.

Hauek dira aurtengo sei kartel finalistak:

1.- Mari eta Bali

2.- Danon artean altxa dezagun marijaia!

3.- Chupa txupi prego

4.- Bilboko taupadak kaleetan ozen

5.- Todos distintos. Todos iguales (Denak desberdinak. Denak berdinak)

6.- Gaupasa!


Eskualdeko lehen emaitzak

Jarraitu herriz herriko emaitzak.


Bizkaiak 600.000 euro itzuliko dizkie 25.000 garraiolariri

Bilboko saihesbide berriko bidesaria % 35 merkatuko da ibilgailu astunentzat asteazkenetik aurrera, eta garraiolarien sektorearekin adostutakoa gauzatuko dute horrela.

Bizkaiko Foru Aldundiak % 35 merkatuko du bidesaria asteazkenetik aurrera Bilboko hegoaldeko saihesbidea erabiltzen duten ibilgailu astunentzat. Atzeraeraginezko izaera izango du neurriak eta, hortaz, 2011ko urritik bide hori erabili zuten 25.000 garraiolariri 600.000 euro itzuliko zaizkiela esan du Itziar Garamanedi Lan Publiko eta Garraioetako diputatuak.

Foru Gobernuak bidesari berriak arautzeko dekretua onartu du gaur, garraiolarien sektorearekin negoziatu ostean. Egungo prezioak % 35 merkatuko dira Bilboko saihesbide berriko bidesarian.

Akordiora joan den urrian iritsi zirela azaldu dute, baina ezin izan dutela aurretik ezarri zehaztu dute, dekretu proposamena entzunaldi publikoan eratu behar izan delako eta Europako Batzordeko Mugikortasun zuzendaritzaren onarpena behar zelako, joan den otsailaren 14an iritsi zen baimena.

Dekretu honek atzeraeraginezko izaera duela esan du Garamendik OBE gailuekin edota kreditu txartelekin ordaindu dutenentzat. Dirua kontu horietan sartuko dietela zehaztu du Garraio diputatuak, eta denera 25.000 garraiolarik jasoko dute.

Dekretu honekin, Bizkaiko Aldundiak ibilgailu astunen bidesaria % 35 merkatuko du 1 eta 2 kategoria dutenentzat.

Gainera, saihesbidea maiz erabiltzen dutenentzat deskontuak ezarriko direla ekarri du gogora Garamendik. Zehazki, hilean gutxienez 20 aldiz erabiltzen dutenentzat % 13 gehiago merkatuko dute.


Irudietan: Sahara Gara elkartasun festa Zarautzen

Sahararren aldeko festa antolatu zuen atzo Saharautzek, malekoian. Egun osoz, txosna eta postuak izan zituzten Dama inguruan, eta gauean, berriz, Vendetta taldeak kontzertu eskaini zuen. Jende ugari bildu zuen emanaldiak.

Argazkiak: Zarauzko Hitza eta Turismo Zarautz.


Martxoaren 8ko greba feminista babesteko erakunde adierazpenaren bozketa gaurko plenoan

Otsaileko azken astearte honekin batera egingo du udalbatzak hileroko osoko ohiko bilkura. Gaur (otsailak 26) 18:00etan hasita, Udaleko pleno aretoan.

Ahotan hartuko dituzten gaien artean, ate joka dugun Martxoaren 8ko 24 orduko greba feminista. Euskal Herriko Mugimendu Feministak eginiko deialdia babesteko erakunde adierazpena aurkeztuko dute plenoan, udal ordezkariek eztabaidatu eta bozka dezaten. Gai gehiago ere jorratuko dituzte:

UDALBATZARRAREN OSOKO BILKURA

Eguna: otsailak 26, asteartea.

Ordua: 18:00.

Tokia: Usurbilgo Udaleko udalbatza aretoa.

Gai zerrenda:

1.- Aurreko akten onespena:

* 2018/12/20ko akta.

* 2019/01/29ko akta.

2.- Alkatetzako dekretu hauen berri ematea: 2019ko urtarrilaren 21etik otsailaren 15era (2019/0101- 2019/0201).

3.- 2018ko ekitaldiko ordainketa epearen informazioa: 4. hiruhilabetekoa.

4.- A-81 (Zubietako kaskoa) Eremuko HEU 81.5 Exekuzio Unitateko Xehetasun-Azterketa behin betikoz onartzea.

5.- Martxoaren 8ko greba feminista babesteko Erakunde Adierazpena.

6.- Galdera-eskaerak.


Ernesto Sabato idazle argentinarra hil da

Argentinako idazle handienetako bat izan da. 'Tunela' da euskarara itzulita dagoen bere eleberri bakarra. 'Erromantizismoa eta nazio zapalduen sorberritzea' artikulua eta 'La Platako liburutegia' ipuina ere euskaratuta daude.

Ernesto Sabato idazle argentinarra gaur goizean hil da, Buenos Airesen, 99 urte zituela. Sabato Argentinako idazle handienetako bat izan da. Azken urteetan itsu zegoen. El túnel (1948), Sobre héroes y tumbas (1961) eta Abaddón el exterminador (1974) eleberriak idatzi zituen. Horiez gain, hainbat saiakera ere idatzi zituen.

El túnel da euskarara itzulita dagoen Sabatoren liburu bakarra. Mikel Garmendiak egin zuen itzulpena, eta Alberdania eta Elkar argitaletxeek kaleratu zuten, Literatura Unibertsala bildumaren barruan, 2007an, Tunela izenburuarekin.

Horretaz gain, Erromantizismoa eta nazio zapalduen sorberritzea artikulua eta La Platako liburutegia ipuina daude euskaratuta, biak Literatur Gazeta aldizkarian. Mikel Azurmendik itzuli zuen artikulua, 1985ean, eta Felipe Juaristik ipuina, 1988an.

Zientzian fedea galduta jo zuen literaturara

Rojas herrian jaio zen Sabato, eta gaztetatik Alderdi Komunistako kide izan zen. 1938an La Platako Unibertsitateak Fisika doktore izendatu zuen, eta beka batekin Curie Laborategian aritu zen lanean Parisen. Bigarren Mundu Gerra hasi aurretik itzuli zen Argentinara, eta 1943an zientzia baztertu eta literaturari eta pinturari eman zion bere burua.

Azken urteetan anakistatzat jo zuen bere burua. Videla diktadorearekin ere bildu zen 1970eko hamarkadan, eta horregatik hainbat kritika jaso zituen. Hala ere, diktaduraren aurkako ahots nagusienetako bat izan zen. Diktaduraren ostean, desagertutakoen auzia ikertzeko CONADEP batzordeko presidente izan zen.


Pilotako erreferente Joseba Iñurrategi eskoriatzarra hil da

Gaur, eguena, hil da Eskoriatzako pilota sustatzaile Joseba Iñurrategi, hain zuzen 72 urte betetzen zituen egunean. Hutsune handia utziko du, besteak beste, herriko pilota-zaleen artean. 2013an, omenaldia jaso zuen herritarren partetik. Egun, Eskoriatzako frontoiak haren izena du.

Joseba Iñurrategik pilota izan zuen pasio, eta zaletasun hori herritarren artean zabaltzeko lan egin zuen. Zortzi urterekin ekin zion bere kirol ibilbideari. Pilotari amateur moduan aritu zen 30 urte bete arte, eta ostean, beteranoetan ere jokatu zuen. 1981ean, Isidro Garate Magunazelaiarekin batera, Eskoriatzako Kirol Elkarteko delegatu kargua hartu zuen Felix Berasaluze Boliñaren ordez. Garatek ardura hori utzi zuenean bera bakarrik geratu zen guztiaren kargu.

2013an omendu egin zuten

Duela lau urte Eskoriatzako herriak horrenbeste urtetan emandakoa itzuli zion, omenaldi baten bidez: Eta, abenduaren 27 hartan egin zioten ekitaldian zera aitortu zioten antolatzaileek: "Pilota izan da bere pasioa. Pertsona langilea, zuzena, benetan atsegina eta pazientzia handikoa, urteen poderioz eskarmentua hartzen joan da bai pilotari moduan, eta bai pilotari gazteen hezitzaile eta entrenatzaile bezala; gainera, bere jakituria eta ilusioa ingurukoekin partekatzen asmatu duenez, pilotaren baliorik onenak jaso ahal izan dituzte belaunaldi askok. Iñurrategi erreferente bat da pilota kontuetan eskoriatzarrontzat, berari esker sortu baitzen umeen eskola eta berari esker jarraitzen baitu gaur egun pilotak bizirik herrian". Goian bego.


"Neskatoak" dokumentala eta solasaldia, ekainak 18

"Neskatoak" dokumentala eta solasaldia, ekainak 18, asteazkena, 19:30. Zaldiko Maldikon. Emakumeak Ipar Euskal Herrian lanean, frankismo garaian. Sarrera librea. Egilea: Jon Abril Olaetxea. Argibideak: https://neskatoak.eus/


Sergio (Reala): "Jokatuz gero, pribilegiatua izango naiz"

Lesioak direla eta aldaketak egingo ditu Martin Lasartek eta gaur errioxarra kokatu du Zurutuzaren ordez ustezko hamaikakoan.

Sergio Rodriguezen parte hartzea izan daiteke Tarragonako Nastici aurre egingo dion hamaikakoko berritasun nagusia. Zurutuza min hartuta eta Elustondo kili-kolo dagoenez, baliteke Aranburuk bere kokagunea atzeratzea euskarri posturaino eta errioxarrak egitea lotura lanak. Gaur goizeko saioan aztarna hori utzi du Lasartek. Sergiok nahiago du horretan ez pentsatu. "Nire esku ez dagoenez, entrenatzen jarraitu behar dut berdin-berdin eta entrenatzaileari lana gaiztotu. Ikusiko dugu". Teknikariaren pentsamoldeetatik urrun egon da erdilaria aurtengo sasoian. 260 minutuz egon da berdegunean orotora, hiru neurketa ere ez dira, eta bitan baino ez da aritu hasieratik. Azkenengoz, Albaceteko Carlos Belmonten izan zen azaro hasieran. Etsita ez dagoela esan du haatik. "Nire parte hartzea hutsaren hurrengoa izan arren ez nago dezepzionatuta. Futbolaren legea da. Nire unea noiz iritsiko zain nago, jokatzeko irrikaz eta ekarpena egin nahirik. Hasieratik jokatzekotan, pribilegiatua nintzatekeen". Taldekide gutxik dute Sergioren eskarmentua eta inor ez hark adina partida zilarrezko mailan. Gainera, teknikoki jokalari trebea da, jokarazten duen horietakoa eta uneotan ongi etor dakioke Realari, batez ere, joko aldetik iparorratza aurkitu ezinik dagoen honetan.

Beste alde batetik, Carlos Buenok aldageletarako bidea hartu behar izan du aldez aurretik iztarreko arazoak medio. Ez dago kezkatzeko motiborik jokalariak berak adierazi duenez. "Mina ez areagotzeko harturiko erabakia izan da. Bihar bertan normaltasunez aritzekoa naiz eta ez dut jokatzeko arazorik izango". Elustondok eta Martinezek euren kasara dihardute, baina, ondobidean hauek ere ez lukete jokatzeko arazorik izan behar.


EH Bildu: 'Nafarroako aldaketaren eredua defendatuko dugu Madrilen'

Nagua Albak 'azken bultzada' eskatu du aldaketa oraingoan posible izan dadin; Joseba Egibarrek Podemosen "zehaztugabetasuna" kritikatu du; eta PPk "EAJko boto-emaile moderatuen" babesa eskatu du.

Elkarrekin Ahal Dugu

Elkarrekin Ahal Duguk Sopela aukeratu du hauteskunde kanpainako bosgarren egun honetan, herritarrengana hurbiltzeko. Kostako herri horretan "itsasora begiratzen duen Euskadi bat" aldarrikatu du koalizioak, eta euskal portuen kudeaketa egun ez dela egokia esan du. Horri aurre egin eta kudeaketa zuzena agindu du Lander Martinez Elkarrekin Ahal Duguko Antolakuntza zuzendariak.

Merkataritzarako ez ezik, itsasoa energia-iturri bezala ere erabili behar dela azpimarratu du Martinezek. Itsasotik gertu dauden herrietan izaten den espekulazioari ere, ezezko birobila eman behar zaiola adierazi du. Ingurumenari kalte egiten dion espekulazio ekimen ororen aurka agertu da Elkarrekin Ahal Dugu.

Nagua Alba Kongresurako Elkarrekin Ahal Duguko Gipuzkoako zerrendaburuak ?azken bultzada? emateko eskatu die herritarrei, abenduaren 20an ?gutxigatik? lortu ez zen aldaketa oraingoan posible izan dadin.

Elkarrekin Ahal Duguk Tolosan egin du arratsaldeko ekitaldi politikoa. Albarekin batera, Eduardo Maura Kongresurako Bizkaiko zerrendaburua eta Josetxo Arrietako Senaturako Gipuzkoako hautagaia izan dira.

"Abenduko hauteskundeetan berdinketa izan zen eta aldaketaren atarian geratu ginen; bigarren aukera baliatu behar dugu Estatuko Gobernuak Euskadi eta euskal herritarrak dendetzea lortzeko?, adierazi du Albak.

EAJ

Abiadura Handiko Trenaz mintzatu da gaur EAJ, Irunen egin duen ekitaldian. Euskadi Estatuarekin eta Europarekin lotzeko azpiegitura baino askoz gehiago da, Joseba Agirretxea EAJren Gipuzkoako zerrendaburuaren iritzian.

Horren harira, Espainiako Gobernuari hitzartutakoa bete dezala eta tren lasterraren lanek dagokien finantziazioa izan dezatela eskatu du Agirretxeak. AHT proiektuaren aurka daudenei, berriz, zein alternatiba duten galdetu die Kongresurako zerrendaburuak.

Irungo hirian, Iparraldeari begira, Frantziak AHTren aldeko apustua egin duela esan du buruzagi jeltzaleak. Gogora ekarri duenez, Europan zehar 3.200 kilometro eraikita daude, jada.

Joseba Egibar EAJren Gipuzkoa Buru Batzarrak ?botoaren indarraz? jabetzeko eta bozkatzera joateko dei egin die herritarrei, ?herri bezala errespeta gaitzatela errealitate bilakatzeko?.

EAJk Donostiako Zuloaga plazan egin du arratsaldeko ekitaldia. Egibarrekin batera Arantxa Tapia Garapen Ekonomikorako eta Lehiakortasunerako sailburua eta Joseba Agirretxea Kongresurako Gipuzkoako zerrendaburua izan dira.

Egibarrek Podemosi kritika eginez hasi du bere hitzaldia. ?Ontzi handi? baten tamaina hartu duela onartu du, baina ?komenientziaren araberako bandera asko? dituela salatu du.

?Autodeterminazioaren edo erabakitzeko eskubidearen aldeko bandera altxatu behar duen portu batera heltzean, ez dute inolako arazorik bandera hori altxatzeko, baina, aldi berean, ez dute inolako arazorik debate batean esateko erabakitzeko eskubidea ez dela nahitaezko baldintza bat. Zehaztugabetasun horrek amaiera izango du?, azpimarratu du Egibarrek.

EH Bildu

EH Bilduk Nafarroan egin du, goizean, kanpainako ekitaldi nagusia. Estatuaren inposaketen aurrean, Madrilen "Nafarroako aldaketaren eredua" defendatu nahi duela esan du Bakartxo Ruiz EH Bilduren Nafarroako zerrendaburuak.

Ruizek salatu duenez, jada 17 dira PPren gobernuak errekurritutako Foru Gobernuaren legeak. Nafarren arazoak Kongresura heltzeko lan egingo dutela agindu du.

Marian Beitilarrangoitia EH Bilduren Gipuzkoako zerrendaburuak esan du Euskal Herriak ordezkaritza ?sendoa? behar duela Kongresuan, ?Euskal Herriko gizartearekin harreman zuzena duen ordezkaritza bat, eta ez alderdi politiko handiek Madrilen dituzten egoitzekin telefono bidez konektatuta egongo diren diputatuak?.

Donostiako Amara Berri auzoan egin du arratsaldeko ekitaldi politikoa EH Bilduk. Koalizio soberanistak Kongresuan talde indartsua izan behar duela defendatu du, ?Euskal Herri justuago bat lortzeko eta egunerokoan eragiten dizkiguten gaietan erabakiak hartzeko ahalmena bermatzeko ?.

?Rajoyk, Sanchezek, Iglesiasek eta Riverak ez dute gurera begiratzen; Estatuari hitz egiten diote, ez euskal herritarroi. Euskal gizartearentzat proposatzen dituzten soluzioak Estatuan proposatzen dituzten berberak dira, baina gure errealitatea eta arazoak ez dira Estatuko gainerako herritarren modukoak?, azaldu du Beitialarrangoitiak.

PSE-EE

PSE-EEk Getxon egin du goizeko ekitaldi nagusia. Bertan, besteak beste, Idoia Mendia PSE-EEko idazkari nagusiak hartu du parte. Horren hitzetan, atzoko eztabaidan Pedro Sanchez izan zen proposamenak egin zituen bakarra. Pablo Iglesiasek tolerantziarik ezaren aurpegia eta akordiorako gaitasunik eza agerian utzi zituela nabarmendu du Mendiak.

Mariano Rajoyren argazkia eta 'alde' hitza erakusten dituen popularren iragarkiari heldu dio Mendiak. Leloa "zoragarria" dela esan du buruzagi sozialistak, geroz eta jende gehiago ari delako Rajoyri "alde egin dezala" eskatzen.

Isabel Celaa Senaturako Bizkaiko zerrendakidea eta Luc Andre Diouf sindikalista izan ditu lagun Mendiak, goizeko ekitaldian. Sozialisten botoa eskatu du Dioufek, ongizatearen gizartea berreskuratzeko.

PP

Javier Maroto PPren Arabako zerrendaburuak ere atzoko eztabaida izan du hizpide. Horren hitzetan, Mariano Rajoy besteen gainetik egon zen eta maila handiko eztabaida saioa egin zuen. Enplegua sustatzeko popularrek dituzten politikak "eraginkorrak" direla esan du Marotok.

Matricerias Vile enpresaren egoitza bisitatu du Marotok, Gasteizen. Bere hitzetan, enplegua sortzeko berme bakarra Alderdi Popularra da, bi legealditako esperientzia duelako. Nabarmendu duenez, PP Gobernura iritsi zenean, egunean 1.400 enplegu suntsitzen ziren. "Orain, aldiz, egunean 1.500 enplegu sortzen ari gara", esan du.

Iñaki Oyarzabal Senaturako PPren Arabako hautagaiak Alderdi Popularraren alde bozkatzeko eskatu die EAJren boto-emaile ?zentzudunei? eta ?moderatuei?, ?Gobernu egonkor bat osa dadin eta Podemosek Espainiaren etorkizuna baldintzatu ez dezan, beste herrialde batzuk porrotera eraman dituzten politikak ezarrita?.

Gasteizen egindako ekitaldi batean, Oyarzabalek azpimarratu du Alderdi Popularrak zuzendutako Gobernuak hazkunde ekonomikoa eta enplegua sortzea ahalbidetuko duela. Hori dela eta, ?hau guztia arriskuan egon daitekeenaren arriskuaz jabetu diren abertzaleen? botoa eskatu du.

?Ekainaren 26an asko dugu jokoan, gure herria dugu jokoan. Beraz, hazkundea eta elkarrizketa babesten duten pertsona zentzudunei eta moderatuei dei egiten diegu gure demokrazian eraikitako baloreak defendatzen jarrai dezaten?, erantsi du.


400 desio bota dituzte Getarian Sahararen alde

Aurten Desioak sutan Sahararentzat elkartasun ekintza hainbat herritara zabaldu dute. Atzo egin zuten lehenbiziko aldiz Getarian, 22:00etatik aurrera. Malkorbe hondartzatik botatako 400 suzko desiok argitu zuten udalerriko zerua.

Abuztuaren 9an aireratuko dituzte Aiako erdigunean sahararren aldeko su bolak, guztira 300 su bola. Zarautzen, berriz, 4.000 suzko desio botako dituzte zerura abuztuaren 16an. Arratsaldean hasiko da Desioak Sutan Sahararentzat elkartasun festa. 16:00etatik aurrera, musika eta tea eskainiko dituzte Sortaldea kanpoaldean jarriko duten haiman. Ondoren, pailazoak izango dira, eta 20:00etatik 21:30era Aziza Brahim sahararrak kontzertua eskainiko du leku berean.

22:00etatik aurrera hasiko dira zarauztarrak su bolak eta desioak zeruratzen. Ordu horretan jarriko dute Eñaut Elorrietak eta Brahimek ekitaldirako propio egin duten abestia ere: Desio bat dut.

Abuztuaren 6an, 16:00etatik 19:00etara Sortaldea atarian Sahara, Zarautz: elkartasun arratsaldea ospatuko dute. Haur sahararrei elkartasuna adierazteko, eskulanak eta musika eta tea eskainiko dituzte.

Kuartangon eta Larrabetzun ere hilaren 16an egingo dute.


Euskal Herriko kantu txapelketan parte hartzera deitu dituzte Durangaldeko ume eta gazteak

Euskal Herriko haur kantari txapelketan parte hartzera deitu dituzte antolatzaileek Durangaldeko ume eta gazteak. Kantatzeko zaletasuna duten sei eta hamabost urte artekoei luzatu diete gonbidapena, izena eman dezaten.

Telefonoz (94 674 32 62 edo 630 476 820 zenbakietan) edo posta elektronikoz (igonebeloki@gmail.com helbidean) eman daiteke izena. Izena emateko, honako datuak helaraztea eskatzen dute antolatzaileek: taldearen izena eta taldekideen datuak, helbidea, telefonoa, eta kantuei eta parte hartu gura duten sailari buruzko informazioa.

Maiatzean egingo dituzte Euskal Herriko txapelketako lurraldeko kanporaketak. Bizkaiaren kasuan, Getxon, Gernikan eta Durangon izango dira kanporaketa saio horiek. Plateruena kafe antzokiak hartuko du, maiatzaren 24an, Bizkaiko azken kanporaketa. Epaimahaiak erabakiko du kanporaketa horietatik zeintzuk talde, bikote eta bakarlari sailkatuko diren ekainaren 6an Zallako Zinema Antzokian egingo duten finalera. Enkanterrietan erabakiko da, beraz, nortzuk izango diren Euskal Herriko finalean Bizkaia ordezkatuko duten abeslariak. Bilboko BBK aretoan jokatuko dute, ekainaren 13an, 17:00etatik aurrera, Euskal Herriko haur kantari txapelketaren finala.

Adinaren arabera, bi taldetan lehiatuko dira abeslariak; seitik hamaika urte artekoak batetik, eta hamabi eta hamabost urte bitartekoak, bestetik. Kantu ezagunekin, zein euren sorkuntzekin ere parte hartzen dute kantariek, a capella zein intrumentazioaren laguntzarekin.

Hogeita hamar urteko tradizioko txapelketa da ahotan darabilguna, eta bertan parte hartu eta irabazitakoak dira, esaterako, Andeka Gorrotxategi abadiñoko tenorea, edota Amaren Alabak eta Kalakan talde ezagunak ere. Euskal kantugintzaren aberastasuna ezagutzera ematea da txapelketaren helburu nagusienetakoa.


Fukushima 4: egin dezagun otoitz erori ez dadin

Hiru urte beharko dituzte Fukushima Daiichiko laugarren erreaktoarearen piszinan uretan dauzkaten erregaiak ateratzeko. Tartean, Japonian ezohikoa ez den 7,5eko lurrikara bat ez luke gaindituko osorik, orain arteko hondamendia txiki utziaz. Japoniak bere izatea jokatzen du piszina horretan, baina munduak ere bai.

Irakurle hori: barkatu mikaztea opor aurreko festa giroa Japoniako albiste kezkagarri gehiagorekin, baina ez duzu sinetsi behar Fukushimakoa konponduta dagoenik. Alderantziz, orain arteko hondamendi nuklearrak txiki utziko lituzkeen arriskupean bizi da Japonia, eta honekin planeta.

Beharrik badirela munduan berri biltzaile boluntarioak, haiei esker jarraitu dezake irakurle burutsuak hedabide nagusiek beren agendatik kanporatutako aktualitate beroa. Euskaldunarentzako, esate baterako, ingelesez edo japonieraz sortutako materialak frantsesera itzultzen dituzte Veilleurs de Fukushima (Fukushimaren Zaintzaileak) taldean koordinatutako blogek. Ezagunena Fukushima-over-blog izango da. Kna sinatzen duenarena da beste bat, japonierazko bideo esanguratsuenak frantsesez azpititulatzen dituena.

Knari esker ezagutu dezakegu TV Asahi telebistak maiatzaren 25ean eskainitako Hondo Station programa: “Arrisku berri bat aurkitu da Fukushima 4n”. Hona laburpena.

Fukushima Daiichiko erreaktoreetan laugarrena hutsik zegoen istripuaren egunean, baina goiko aldeko piszinan zeuzkan eta dauzka uretan hozten, bestelako babesik gabe, 264 tona erregai usatu erradioaktibo. Urtegiari eusten dion egitura arras hondatuta dago, 2011ko martxoko lurrikararen eta ondorengo leherketa eta suteen ondorioz. Eraikina egonkortu eta bertatik erregaiak segurtasunez ateratzeko hiru urte kalkulatu ditu TEPCO konpainiak, 2014ko bukaera.

Lehen galdera: eutsiko ote dio egiturak? Inork ez daki, hala argitu dio Hondo Station programari Toshibarentzako zentral nuklearren diseinuan lan egin duen Masashi Goto ingeniariak. TEPCOk kalkuluen emaitzak aipatzen ditu beti, baina daturik ez du ematen, eta horrela ezin jakin leherketen eztandak bezala sutearen beroak zenbateraino kaltetu dioten hezurdura Fukushima 4ri.

Yukiteru Naka da Tohoku enpresaren bidez Fukushimako beste erreaktoreak desmuntatzeko lanen arduradunetakoa, iturgintza kontuetan batik bat. Tohokuren behargin asko ezin da jada lekura hurbildu, urteko erradioaktibitate kopurua gainditu duelako.

Nakari aurpegian ere igarri zaio kezka larria. “Esan beharra daukat 4. unitateak arriskua daukala. Piszina gaur hozten duten sistema probisionala da eta ez dago prestatuta lurrikara handiak soportatzeko. Mantenimendua ez da aski ona, hodiak zakarren artetik doaz. Tubook hondatuko balira, piszina azkar hustuko litzateke eta inor ezingo litzateke hona hurbildu. TEPCOk eta Gobernuak berehalako krisi baterako prest egon behar dute, esan beharra daukat. Piszina husten bada, langileak ez bakarrik 4. erreaktorera, beste hiruetara ere ezingo dira hurbildu”.

Kyotoko unibertsitatean nuklearrean ikertzen duen Hiroaki Koidek arrisku bera azpimarratu du: lurrikara handi batengatik 4. unitateko piszina hondoratuz gero, hango erregaiek sututa airera isuriko lukete Hiroshimako bonbak halako 5.000 erradioaktibitate.

Mundu osoaren ardura

Prest al daude Japonia eta mundua bi urte gehiagoz arrisku larri honetan bizitzeko? AEBetan Energia departamenduaren aholkulari izandako Robert Alvarezek dioen moduan horrelako istripu berri batek airera jaurtiko balu Txernobylek isuri zuen 137 zesio guztia halako hamar, ez al du munduak esku hartu behar? Japoniak bakarrik arduratu behar al du larrialdiaren kudeaketaz, gainera TEPCO konpainiaren esku lagata?

Datozen bi urteotan ez bada gertatzen 7,5eko lurrikararik, 4. unitateko piszinako 1.535 erregai multzoak atera ahal izango dira, Fukushimako hondamendia utziz orain arteko larritasun mailan. Baina alderantzizkoa suertatuz gero, terremotoak 4. unitateko eraikina gehiago hondatu, erregaiak urik gabe geratu eta kutsadura masiboa zabaltzen bada, honako gertakizun katea aurreikusten du Fukushima-over-blog animatzen duen Pierre Fetetek:

- Fukushima Daiichiko gune osoa ebakuatu beharra, mantenimendurik gabe utziz 6 erreaktore, 7 piszina eta 2.400 tona erregai erradioaktibo.

- Epe laburrean, 12 kilometrotara dagoen Fukushima Daiiniko 4 erreaktore beren 4 piszinekin ebakuatu beharra.

- Ebakuatzeak esan nahi du bertan behera uztea makineria horien guztien kontrola. Zein adituk aurrikusi lezake 10 erreaktore eta 11 piszinatako erregaiek isuri lezaketen erradioaktibitate kopuru ikaragarria?

- 130 kilometrotara Tokai eta Onagawako zentralak daude, 4 erreaktore eta beste hainbeste piszina. Zer gertatuko litzateke horiekin tamaina horretako istripuan?

- Japoniaren erdia, iparraldekoa, ebakuatu beharra, tartean Tokyo hiriburua.

Pierre Fetetek ez du jazoko denaren pronostikoa egin, abisua eman du gerta litekeenaz, hipotesirik gaiztoena marraztuz. Hipotesirik txarrena, baina tamalez ezinezkoa ez dena.

Hasteko, 7,5eko lurrikarak ez dira hain gutxitan gertatzen Itsaso Barearen paraje haietan. 4. unitateko eraikinaren egoerari dagokionez, kualifikazio handiko adituek, Gundersenek, Koidek, Alvarezek eta beste, diote horrelako beste bat nekez jasango lukeela .

Piszinak metaturiko erregaien erradioaktibitate kopurua izugarria dela ere askok aitortu dute. Hiroake Koidek Hiroshimako bonbaren halako 5.000 aipatu du, azpitik jotzen duela aitortuz. Alvarezentzako, 4. unitateko piszinan dagoen zesioa da Txernobylek isuritakoaren halako hamar eta Fukushima Daiichiko erregai guztietakoa batuta Txernobylekoa bider 88. Gundersenek dio 4. unitateko piszinak daukala orain arte munduan egin diren leherketa nuklear guztiek isuritako guztia adina zesio. Honen ustez hori sutzeak bitan zatituko luke Japonia, erdian eremu kutsatu zabala utziaz.

Erregai horien kontrolerako lanen handia honela azaldu du Alvarezek: “Ez da pentsatu behar erregaiok grua batekin edozein zama gisa atera ahalko direnik. Irradiazio bortitzak, suteak eta leherketak saihesteko, edukiontzi berezi eta isolatzaileetara (dry casck) eraman behar dira, han blindaturik urpean atxikitzeko. Horrelakorik inoiz egin ez denez, Fukushima Daiichiko piszinetan dagoen erregai usatua berreskuratzea lurralde ezezagunetan ibiltzea bezalakoa izanen da, ahalegin handia eta denbora eskatuko ditu”.

Ez ahaztu Fukushima, eta batik bat ez begirik kendu 4. erreaktorearen eraikinari.


Herriko errugbi taldeek ezin izan zuten garaipenik erdietsi

Uribealdea izan du aurkari Ohorezko B mailako taldeak, eta Txingudi, berriz, bigarren taldeak. Biek etxetik kanpo jokatu dute

Ohorezko B mailako taldeak Uribealdea izan zuen aurkari joan den jardunaldian. Horien zelai jokoan aritu ziren, eta 23-20 galduta bueltatu ziren etxera. Sailkapen orokorrean hirugarren postuan dira orain zarauztarrak.

Datorren larunbatean, arratsaldeko 16:00etan, UBU Colina Burgos taldea izango dute aurkari, etxean. Hauek lehen postuan dira, eta, ondorioz, maila handia erakutsi beharko dute etxekoek. Bigarren taldea ere etxetik kanpo aritu zen asteburuan. Plaiaundin jokatu zuten partida, Txingudiren aurka, eta garaipena eskuratzerik izan ez bazuten ere, azken unera arte ez zuten amore eman.


Klara Badiola: “Nik gertutik jarraitzen dut, baina ez naiz danborradan ateratzen”

Klara Badiola,Kainoietan danborradako lagunekin.

Klara Badiola, aktorea

Nik San Sebastian eguna gertutik jarraitzen dut, baina ez naiz danborradan ateratzen. Nire lagun batzuk Kanoietan danborradan ateratzen dira. Danborrada honek bandera igoera egiten du Kainoietan elkartean eta oso polita izaten da. Nik nahiago izaten dut hara joan Konstituzio plazara baino. Lagunartean elkartzen gara elkartearen kanpoaldean 00:00etan. Aurten ere eguraldiak laguntzen badu bertara joango naizela uste dut. Egia da geroz eta nagikeri gehiago ematen didala gauez irteteak baian gero danbor hotsak entzuten ditut eta sortzen didan zirrararekin jaitsi egiten naiz.

Jaia bizitzeko modu asko daude, barrutik eta kanpotik. Hamalau donostiarren bizipen eta oroitzapenak jaso ditugu, hitzez zein irudiz. Ikusi gainerakoen bizipenak.


Norvegiako gazta urdin bat munduko onena

World Cheese Award lehiaketa egiten ari dira Donostiako Kursaalean, eta Krafkar 71 gazta gailendu da lehiaketara aurkeztu diren 3.000tik gora gazten artean. Munduko gaztarik onena Kraftkar 71 norbegiarra izan da! ZORIONAK! #WorldCheeseAwards @artzai_gazta @guildoffinefood pic.twitter.com/ZqR7yw88yS — Int. Cheese Festival (@IntCheeseFest) 2016(e)ko azaroak 16

Munduko gazten hiriburua izaten ari da atzo eta gaur Donostian. Bertan egiten ari dira gazten munduko biltzarrik garrantzitsuena. Horri lotuta, atzo arratsaldean izan da Munduko Gazta Txapelketa. Bertan 35 herrialdetako 3.060 gazta lehiatu dira, eta nazioarteko 260 adituk osatutako epaimahaiak Norvegiako Krafkar gazta izendatu dute munduko onena. Gazta urdina da Krafkar, eta estreinakoz lortu du Norvegiarako garaikurra. Erresuma Batuko eta Frantziako gaztak izan dira nagusi lehiaketan azken urteetan.

Txapelketaz gain, gaztaren inguruko hitzaldiek, dastatzeek eta erakusmahaiek osatzen dute kongresuaren egitaraua.


Jendetza bildu da Zarauzko Sagardo Egunean

Zarauzko Sagardo Eguna izan zen larunbatean eta Zurekin Zarauzko Ostalari Elkarteko kideek Jose Luis Sanchez Sirvent Joe ostalariari omenaldia egin zioten urte luzetan egindako lanagatik. Aurtengoan ere jende ugari bildu zen larunbat eguerdian Musika Plazan, sagardoaz eta idi txuleta pintxoez gozatzera.


Uliako Haztegiko Erromeria egingo dute ekainaren 3an

Iazko erromeriaren irudi bat. (Argazkia: Intxaurro Zaharreko Jai Batzordea)

Artzak Ortzeok elkartea hasi zen Intxaurrondo Zaharreko erromeria antolatzen, 1978an. Mendiola baserriko beheko zelaian egiten zuten, Herri Ametsa ikastolatik oso gertu. Urte batzuetan zehar, ez zen erromeriarik antolatu, Zulo Zahar elkarteak berreskuratu zuen arte. 2001etik hona, ordea, Intxaurrondo Zaharreko Jai Batzordeak hartu du ardura, eta urtero, ekaina hasieran, Mendiola baserrian antolatu izan du, auzo giroa sortzeko eta jaietarako dirua lortzeko xedearekin.

Iaz, baina, bilgune berria izan zuten parte hartzaileek, eta aurten ere errepikatzea erabaki dute. Izan ere, Uliako mintegietan egingo dute aurtengo ekitaldia, “parkea bultzatzeko eta elkartasuna adierazteko asmoz”.

Intxaurrrondo Zaharrekoentzako egun berezia da erromeriarena: “Jendea biltzeko eta giro onean ondo pasatzeko aukera paregabea izaten da”, azaldu dute jai batzordetik. Abestu, musean jolastu, dantzatu, jolastu… denetarik aurkituko dute erromeriara hurbiltzen diren heldu, haur zein gaztetxoek. Gainera, parte hartzeari garrantzi handia ematen diote antolatzaileek.

ULIAKO HAZTEGIKO ERROMERIA: EKAINAK 3, LARUNBATA

11:00etan, Gunearen irekiera: musika eta pintxo beroak (odolki, txorizo eta txanpiak).

Eguerdian, bazkaria: auzotarrek egindako paellak, txapelketako postreak. Bazkarirako txartelak Zulo Zahar, Erdikoa edo Leku Ederren eskuratu daitezke. Haurrak 5 euro; helduak 10 euro.

16:00etan mus txapelketa. Ondoren, arratsaldean zehar, toka txapelketa.


Izcori epaiketa ireki diote, Osasunatik justifikatu gabe dirua ateratzea egotzita

Epailearen arabera, presidente ohiak klubaren 500.000 euro baino gehiago erabili zituen "bere onurarako edo hirugarren pertsonen onurarako".

Nafarroako Auzitegiko lehen sekzioak baieztatu egin du Patxi Izko Osasunako presidente ohia epaitzeko instrukzio epaileak delitu zantzuak atzeman dituela, klubeko kontuetatik 926.611 euro ateratzeagatik, justifikatu gabe.

Instrukzio epailearen arabera, 2003 eta 2012 urteen artean, Izcok 500.000 euro inguru klubaren kontuetatik ateratzea "agindu edo baimendu" zuen, diru horri emandako "destinoaren ebidentziarik" aurkitu gabe.

Azaldu zuenez, ikertuak zati bat jaso izanaren zantzuak daude, dagozkion ordainagiriak "bere onurarako edo identifikatu gabeko hirugarren pertsonen onurarako" sinatu zituelako, eta beste zati bat Osasunako presidente gisa "bere jarduerarekin zerikusirik ez duten gastu propioetarako" erabili zuelako.

Antza, zati bat Espainian eta atzerrian erabili zuen, hoteletan, gizon, emakume eta haurren arropa-dendetan, barruko arropa dendetan, ardotegietan eta bestelako establezimenduetan, lurrin-dendetan, jatetxeetan, Karibeko gurutzaldi batean eta, are gehiago, IAT batean, presidente gisa egindako jarduerarekin zerikusirik ez zuten gastuak egiteko, horretarako baimenik ez baitzuen.

Diru horren beste zati bat bere ondarean sartu zuen, hileko soldata gisa, ezein estatutu-manuk horretarako baimena ematen ez zionean.

"Irregulartasunak" ezkutatzeko asmoz, epailearen arabera, Izcok "hainbat jarduera agindu eta bultzatu zituen, klubaren kontabilitateak egoera ekonomiko eta finantzarioaren irudi fidela isla ez zezan".

Nafarroako Auzitegiko lehen sekzioak, halaber, berretsi egin ditu Angel Vizcay gerente ohia eta Adolfo Suarez Lopetegui auditore ohia auzipetzeko Iruñeko 2. Instrukzio Epaitegiko titularrak 2019ko ekainean emandako arrazoiak.


Argazki bilduma: Prekarietatearen aurka, lanuzteak egin dituzte eskualdean

Estatalizazioa=prekarizazioa. Lan marko propioaren alde lelopean, bi orduko lanuzteak egin zituzten atzo goizean, LAB sindikatuak deituta. Eskualdean, dozenaka lagunek egin zuten bat protestatekin, eta eguerdian, Azkoitian, Azpeitian, Getarian, Orion, Zarautzen, Zestoan eta Zumaian elkarretaratzeak egin zituzten lanuztea egin zutenek.

Mobilizazioaren biharamunean, lanuzteekin bat egin zuten langileak zoriondu ditu sindikatuak, eta atzoko lanuzteak “beharginak kontzientziatzeko eta arazoa herriratzeko” balio izan zuela adierazi du. “Zoritxarrez, bidea luzea da, eta ezin izango dugu bakarrik egin. Gaurkoa beste mugarri bat izan den heinean, langileak batzen joango gara. Gaur, soilik LABek egin du deialdia, baina bihar gehiago izango gara, eta etzi zer esanik ez”, esan du sindikatuak, eta langile guztiei dei egin die, “ahal duten neurrian”, prekarietatearen alde “borrokan” jarrai dezaten. “Gaurkoan ez ditugu prekarietatea eta

LABek azaldu duenez, sindikalismoak “erronka garrantzitsua” du prekarietateari eta pobrezia egoerari kalean erantzuna emateko, eta horregatik egin dituzte mobilizazioak. “Argi dugu Euskal Herrian aldaketa sozialaren alde dagoela gehiengo handi bat, eta kalean ari gara hori aldarrikatzen; emakumeak, pentsiodunak, lan gatazkak dituzten enpresetako langileak eta Maiatzaren Lehenean kalera irtendako herritarrak dira horren adibide garbia”. Orain, baina, Lan Harremanetarako Euskal Esparruaren alde eta estatalizazioaren nahiz prekarietatearen aurka dauden pertsonak mobilizatzea nahi izan du sindikatuak, eta horretarako egin zuen atzoko deialdia.

Ikusi hemen LAB sindikatuak ateratako argazkiak:

Azkoitian, Eroskiko biribilgunean egin zuten elkarretaratzea. (LAB)

Azpeitian, Kiroldegiko biribilgunean dozenaka elkartu ziren. (LAB)

Getarian, frontoiaren parean elkartu ziren. (LAB)

Orion, herri sarrerako biribilgunean egin zuten elkarretaratzea. (LAB)

Zarautzen, autobiderako sarreran egin zuten protesta. (LAB)

Zestoan, Arroako autobide sarreran bildu ziren. (LAB)

Zumaian, Tren geltokiko biribilgunean elkartu ziren atzo. (LAB)